Zahid nafi angkuh, realitinya UMNO kuat dan jadi pilihan rakyat

UMNO sebuah parti yang kuat dan realitinya akan menjadi pilihan rakyat, kata Datuk Seri Ahmad Zahid Hamidi berhubung pendirian parti itu untuk bertanding dalam pilihan raya secara solo.

Presiden UMNO itu semalam berkata sudah memutuskan untuk tidak bekerjasama dengan PAS bagi menghadapi pilihan raya negeri (PRN) Melaka dan menyifatkan persefahaman dalam Muafakat Nasional (MN) sudah berakhir.

“Seterusnya saya menjawab soalan tentang kedudukan MN andai pilihan raya negeri (PRN) Melaka berlaku dan saya lontarkan pandangan saya.

“Biarlah UMNO bertanding dengan panji-panji Barisan Nasional (BN) secara solo dan Insya Allah rakyat memilih parti yang terbaik,” katanya dalam hantaran Facebook hari ini.

Malah, Zahid juga menjelaskan MN tidak pernah didaftarkan secara rasmi, justeru ia tidak menjadikan UMNO terikat dengan sebarang syarat untuk meneruskan kerjasama.

“Oleh kerana MN ini tidak pernah didaftarkan maka saya tidak nampak ada cahaya terang untuk MN itu direalisasikan sebagaimana PRK-PRK (pilihan raya kecil) yang pernah diadakan,” katanya dipetik dalam satu wawancara semalam.

Jelas Zahid, keputusan memutuskan kerjasama dengan PAS juga sama dengan langkah yang diambil terhadap Bersatu sebelum ini dan berharap ahli-ahli UMNO akan menghormati pendirian tersebut.

“Ketetapan telah dibuat dan saya sebagai presiden menghormati bahawa dalam Pilihan Raya Umum Ke-15 (PRU15) nanti kita tidak akan bekerjasama dengan Bersatu,” ujarnya lagi.

Dalam kenyataan di Facebook itu lagi, Zahid juga membangkitkan berhubung isu pengkhianatan yang merujuk kepada PAS kononnya tidak ikhlas menjalinkan kerjasama dengan parti itu.

“Kemudian saya menjawab soalan adakah saya kecewa dengan MN yang pernah dimeterai pada 2019. Saya cakap tidak pernah kecewa sebagai ahli politik. Tetapi kita harus tahu apabila kita berkongsi hidup harus saling percaya mempercayai dan jangan khianat mengkhianati.

“Cukuplah pengkhianatan dilakukan sekali, tetapi kalau telah berulang kali, bukan kepada UMNO tetapi kepada pelbagai pihak, saya fikir itu harus dinilai semula,” ujarnya lagi.

UMNO semasa Perhimpunan Agung 2020 pada Mac lalu membuat ketetapan memutuskan hubungan kerjasama dengan Bersatu, ia juga menyaksikan 15 Ahli Parlimen (MP) yang dikepalai Zahid menarik sokongan terhadap kerajaan Perikatan Nasional (PN) dipimpin Tan Sri Muhyiddin Yassin.

Zahid sebelum itu merancang pakatan dengan Ketua Pembangkang Datuk Seri Anwar Ibrahim untuk menjatuhkan Muhyiddin, ia susulan pendedahan klip audio tular antara kedua-dua mereka sebelum ini.

Zahid juga bersama rakannya, Datuk Seri Najib Razak turut menghantar surat menyatakan sokongan terhadap Anwar ke Istana Negara sehingga menyaksikan berlaku satu lagi kemelut politik negara.

Muhyiddin meletak jawatan pada Ogos lalu seleps hilang majoriti angkara 15 MP yang diketuai Zahid sendiri, namun mengambil pendekatan secara diplomasi apabila mencalonkan Naib Presiden UMNO Datuk Seri Ismail Sabri Yaakob sebagai Perdana Menteri Kesembilan.

Ismail Sabri akhirnya menjadi PM baharu menggantikan Muhyiddin dan meredakan ketegangan politik yang melanda negara.

Zahid yang terpalit puluhan pertuduhan di mahkamah bagaimanapun masih meneruskan usahanya untuk menjatuhkan kerajaan Ismail Sabri pula apabila dilihat cuba mencari masalah dengan PAS kini.


Jumlah mangsa banjir meningkat, keadaan bertambah buruk di tiga negeri

Keadaan banjir di tiga negeri iaitu Sabah, Johor dan Pahang bertambah buruk berikutan hujan berterusan menyebabkan pertambahan bilangan mangsa yang dipindahkan ke pusat pemindahan sementara (PPS), selain Sarawak menjadi negeri terbaharu dilanda bencana itu.

Jabatan Meteorologi Malaysia (MetMalaysia) dalam kenyataan pagi ini memaklumkan keadaan hujan dijangka terus berlaku di beberapa tempat di Kudat, Tawau, Sandakan, Pantai Barat dan pedalaman Sabah, selain di Kelantan, Terengganu, Pahang dan Johor, menurut Bernama.

Di SABAH, jumlah mangsa banjir di negeri itu meningkat mendadak kepada 6,313 orang yang ditempatkan di 26 PPS di lima daerah setakat 8 pagi ini, berbanding 1,421 orang pada 8 malam tadi.

Sekretariat Jawatankuasa Pengurusan Bencana Negeri (JPBN) Sabah dalam kenyataan memaklumkan mangsa banjir teramai adalah di Kota Marudu dengan 4,784 orang daripada 1,731 keluarga yang berlindung di 11 PPS, manakala 761 orang (203 keluarga) dipindahkan ke tiga PPS di Kudat.

Selain itu, seramai 406 orang (162 keluarga) ditempatkan di empat PPS di Pitas, diikuti 344 orang (88 keluarga) di tujuh PPS di Paitan manakala Lahad Datu, yang menjadi daerah terbaharu dilanda banjir mencatatkan 18 mangsa (tiga keluarga) yang berada di PPS Sekolah Menengah Kebangsaan Terusan.

Menurut kenyataan itu, 153 orang daripada 50 keluarga yang sebelum ini ditempatkan di PPS Rumah Ketua Kampung Sinasak Batu dan Surau Kampung Sibuang telah diarah berpindah ke PPS Sekolah Kebangsaan (SK) Pekan 2 kerana PPS asal berisiko banjir.

Di JOHOR, angka mangsa banjir di tujuh daerah iaitu Pontian, Kota Tinggi, Kluang, Segamat, Mersing, Batu Pahat dan Muar, turut mencatatkan pertambahan kepada 5,455 orang melibatkan 55 PPS setakat 8 pagi ini, berbanding 5,000 orang yang direkodkan setakat 10 malam tadi.

Menurut JPBN negeri itu, Segamat terus mencatatkan angka tertinggi mangsa seramai 1,801 orang daripada 504 keluarga yang ditempatkan di 21 PPS, diikuti Kluang dengan 1,256 orang (353 keluarga) di 12 PPS dan Mersing 1,153 orang (347 keluarga) di tujuh PPS.

Di Kota Tinggi, seramai 738 orang (179 keluarga) dipindahkan ke tujuh PPS, Batu Pahat dengan 272 orang (74 keluarga) di empat PPS, Muar 217 orang (47 keluarga) di tiga PPS dan Pontian dengan 18 mangsa (empat keluarga) di satu PPS.

Sementara itu, paras air di tiga sungai di negeri itu melepasi paras bahaya iaitu Sungai Muar (di Muara Sungai Gemas) menunjukkan bacaan 19.29 meter (m), Sungai Kahang (di Kampung Contoh) (15.99 m) dan Sungai Endau (2.62 m).

Di PAHANG, mangsa banjir di Rompin yang ditempatkan di tiga PPS meningkat kepada 164 orang daripada 49 keluarga pagi ini, berbanding 138 mangsa daripada 42 keluarga malam tadi.

Sekretariat JPBN melaporkan PPS Kampung Setajam merekodkan mangsa paling ramai iaitu 117 orang diikuti PPS Balai Raya Bukit Lepas dengan 40 orang manakala baki tujuh mangsa berada di PPS Balai Raya Bandar Perwira Jaya.

Laman web portal rasmi info banjir Jabatan Pengairan dan Saliran (JPS) publicinfobanjir.water.gov.my melaporkan Sungai Keratong di Rompin direkodkan pada aras 24.75 m pagi ini, melebihi aras bahaya 23 m yang ditetapkan manakala MetMalaysia pula meramalkan hujan di Rompin sepanjang hari ini.

Sementara itu, SARAWAK menjadi negeri terbaharu dilanda banjir dengan dua PPS dibuka yang menempatkan seramai 53 mangsa daripada 16 keluarga berikutan hujan lebat di daerah Lundu dan Sematan lewat malam tadi.

Menurut JPBN, PPS berkenaan ialah SK Sebat dan Balai Raya Kampung Sebat Dayak, dengan masing-masing mencatatkan 39 dan 14 mangsa.

MetMalaysia turut meramalkan beberapa kawasan di Sarawak antaranya Kuching, Sri Aman, Betong, Kapit, Bintulu, Miri dan Limbang dijangka mengalami cuaca ribut petir pada sebelah petang dan malam ini.


Harga petrol, diesel kekal tak turun

Harga runcit bagi petrol RON97 dan RON95 serta diesel kekal bagi tempoh 18 hingga 24 Mei ini, menurut Kementerian Kewangan (MOF).

Untuk rekod, Pakatan Harapan (PH) semasa berkempen Pilihan Raya Umum (PRU) sering memberi janji kepada rakyat untuk menurunkan harga bahan bakar tersebut, bagaimanapun sehingga hari ini masih belum tertunai.

Dalam kenyataan hari ini MOF memaklumkan harga RON97 kekal pada paras RM3.35 seliter, RON95 (RM2.05 seliter) dan diesel (RM2.15 seliter), menurut laporan Bernama.

“Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga sebenar bagi kedua-dua produk telah melebihi paras harga siling ditetapkan,” menurut kenyataan itu.

Kementerian Kewangan memaklumkan kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Kes positif Covid-19 di Thailand hampir cecah 1 juta

Kementerian Kesihatan Awam Thailand melaporkan dalam tempoh 24 jam hari ini, terdapat 20,902 pesakit baharu yang disahkan positif Covid-19, meningkat akibat penularan meluas varian Delta sejak lebih sebulan lalu.

Angka itu menjadikan kumulatif kes positif Covid-19 sejak wabak itu melanda Asia Tenggara awal tahun lalu meningkat kepada 989,859 kes dan 8,586 kematian, kebanyakannya disumbang dalam tempoh empat bulan lalu.

Pada masa sama, kementerian itu turut melaporkan kes kematian akibat Covid-19 meningkat kepada 301 pesakit, dan kes sembuh turut menunjukkan perkembangan yang efektif dengan 22,208 pesakit dilaporkan hari ini.

Sementara itu, pakar kesihatan negara itu memberi amaran kepada kerajaan Thailand penularan gelombang ketiga Covid-19 yang dicetuskan oleh varian Delta merebak dengan pantas ke seluruh wilayah Greater Bangkok sekali gus memberi tekanan kepada perkhidmatan kesihatan di negara itu.

Pegawai perubatan di Hospital Khon Kaen, Monthip Boriboonsong memaklumkan kerajaan telah mengarahkan semua Pejabat Kesihatan Awam di seluruh wilayah untuk bersiap sedia dengan sebarang kemungkinan yang akan terjadi sekiranya kes jangkitan meningkat dengan mendadak.

Sejak awal April lalu, Bangkok yang merupakan titik panas penularan Covid-19 merekodkan 225,000 kes.

Wilayah lain di sekitar Bangkok turut mendapat tempias daripada penularan itu, namun kerajaan memaklumkan telah berjaya mencegah penularan baharu, susulan perlaksanaan sekatan penutupan yang ketat, perintah berkurung dan kempen vaksinasi secara besar-besaran yang diadakan.

Namun, sejak beberapa bulan ini, pakar kesihatan turut memberi amaran kepada kerajaan, peningkatan kes di luar bandar lebih tinggi daripada ibu kota Bangkok. Melalui rekod dan data yang dikeluarkan menunjukkan jangkitan semakin meningkat di wilayah lain.

Kementerian itu juga mengakui, kadar jangkitan di wilayah-wilayah lain telah mula mengatasi jumlah kes di ibu kota Bangkok.

“Penyebaran varian Delta ini telah mula tersebar ke hampir 71 wilayah lain.

“Inilah sebab mengapa pihak kami sedang meneliti dengan serius bagi kelompok jangkitan di wilayah-wilayah lain, termasuk menerapkan peraturan ketat di lokasi pembinaan untuk menghentikan penyebaran virus ini dan bagi sektor kilang, ia tetap dibenarkan beroperasi dengan pantauan prosedur operasi standard yang ditetapkan,” kata Pengarah Pengendalian Penyakit Thailand, Dr Chawetsan Namwat.

Sementara itu, Dr Chawetsan menggesa penduduk negara itu segera mendapatkan suntikan vaksin dan masyarakat tidak perlu memilih jenis vaksin yang diberikan seperti Sinovac kerana vaksin tersebut telah diluluskan oleh WHO dan ia selamat digunakan.

Jelasnya, suntikan vaksin ini sekurang-kurangnya dapat membantu sistem penjagaan kesihatan Thailand untuk mencegah penularan Covid-19 yang semakin memuncak sebelum Thailand mendapatkan jenis vaksin lain. – Agensi


UK kuat kuasa semula protokol Covid-19 cegah penularan Omicron

United Kingdom (UK) mengenakan semula protokol Covid-19 yang lebih ketat, termasuk menasihati orang ramai untuk bekerja dari rumah, sebagai tindak balas terhadap peningkatan kes varian Omicron.

Pelitup muka kini diwajibkan semula di kebanyakan persekitaran dalaman, dan pasport vaksin diperlukan untuk memasuki kelab malam di England dan tempat yang menampung orang ramai, seperti stadium bola sepak. Peraturan yang sama telah pun dilaksanakan di Scotland, Wales dan Ireland Utara.

Kerajaan berkata jika perlu orang ramai harus bekerja dari rumah, mulai Isnin ini manakala peraturan lain, termasuk pemakaian pelitup muka di dalam teater dan pawagam serta tempat awam akan berkuat kuasa mulai Jumaat.

Kerajaan Boris Johnson memutuskan untuk mengaktifkan satu set dasar yang digelar “Pelan B” bagi memerangi dan mengurangkan tahap peningkatan dan penularan varian Omicron.

Johnson, sebelum ini menarik balik kebanyakan sekatan dan protokol Covid-19 di England pada Julai berikutan kejayaan pelaksanaan vaksinasi, telah berikrar untuk mengharungi musim sejuk tanpa melaksanakan perintah penutupan atau ‘lockdown’ keempat.

Beliau berkata terdapat 568 kes varian Omicron yang dikesan di UK setakat ini dengan jumlah jangkitan meningkat dua kali ganda bagi setiap dua hingga tiga hari.

“Kami melihat pertumbuhan kes di UK yang mencerminkan peningkatan pesat yang sebelum ini hanya berlaku di Afrika Selatan. Sekarang adalah masa untuk berpindah ke Pelan B,” kata Johnson.

Sebagai tambahan kepada nasihat untuk bekerja dari rumah dan peraturan pemakaian pelitup muka, kerajaan juga mewajibkan individu yang menghadiri acara di tempat tertutup tertentu, termasuk kelab malam, menunjukkan bukti vaksinasi untuk masuk.

Peraturan itu juga akan digunakan untuk mana-mana tempat tertutup dengan lebih 500 tempat duduk serta tempat duduk di tempat terbuka dengan kapasiti 4,000 orang atau lebih, dan mana-mana tempat dengan tempat duduk untuk lebih daripada 10,000 orang.

Johnson berkata buat masa ini individu yang telah mendapat kedua-dua suntikan vaksin Covid-19 layak untuk mendapat pasport vaksin, tetapi pihak berkuasa terus memantau perkara ini dan kemungkinan pada satu ketika memerlukan orang ramai menerima dos penggalak.

UK kini melancarkan suntikan penggalak kepada individu berusia lebih 40 tahun, dan pegawai perubatan mengatakan bahawa setakat ini kira-kira satu pertiga daripada mereka yang layak telah mendapat suntikan ketiga mereka.

Peraturan baharu itu diperkenalkan semula setelah jumlah kes harian baharu Covid-19 yang dilaporkan melebihi 50,000 buat kali pertama sejak Julai, manakala Ketua Pegawai Perubatan England, Chris Whitty, berkata penularan meluas Omicron yang baru dikesan bakal menyebabkan varian itu mengambil alih tempat Delta sebagai varian dominan.

Ahli epidemiologi di Imperial College London, Prof Neil Ferguson yang juga anggota kumpulan penasihat saintifik kerajaan, memberitahu BBC Radio bahawa, pada kadar semasa, Omicron akan mengatasi varian Delta yang lebih awal sebagai varian dominan Covid-19.

Jawatankuasa saintifik kerajaan telah menasihatkan bahawa berdasarkan kadar jangkitan sekarang ini, kemasukan baharu ke hospital boleh mencecah 1,000 pesakit sehari menjelang 1 Januari sekiranya varian Omicron dibiarkan terus menular tanpa kawalan. – Agensi


Isu KXP, masalahnya PMX sendiri tidak mahu mendengar penjelasan: Sanusi

Perdana Menteri Datuk Seri Anwar Ibrahim sendiri yang tidak mahu mendengar penjelasan daripada kerajaan negeri berhubung pembangunan Kedah Aerotropolis (KXP), dakwa Datuk Seri Muhammad Sanusi Md. Nor.

Menteri Besar Kedah itu berkata sudah tiga kali surat dihantar untuk bertemu bagi membentangkan perkembangan projek tetapi tiada respon daripada PMX, malah kenyataan Kementerian Pengangkutan (MOT) baru-baru ini sudah menjawab sememangnya terdapat permohonan dibuat sebelum ini bagi menjalankan projek tersebut.

“Kerajaan Kedah berharap perbincangan lanjut berhubung projek ini dapat diadakan segera bersama Perdana Menteri seiring titah Tuanku Sultan yang mahu momentum pertumbuhan ekonomi Kedah yang sedang berkembang pesat terus dikekalkan.

“Masalah sebenar Perdana Menteri ialah beliau enggan beri ruang untuk dengar penjelasan kita mengenai perkembangan projek setelah tiga pucuk surat diutus untuk memohon pertemuan. Dalam masa sama, beliau membuat kenyataan seolah-olah tahu segalanya,” katanya dalam kenyataan akhbar hari ini.

Katanya, kerajaan seharusnya cakna dengan ketegasan peringatan Sultan Kedah yang dua kali menitahkan agar diberi pertimbangan sewajarnya untuk menyegerakan kelulusan projek itu demi kepentingan rakyat serta tidak dipengaruhi kepentingan politik.

Mengulas lanjut, kata Muhammad Sanusi, alasan keselamatan negara yang dibangkitkan Anwar juga kurang cermat kerana perkara yang dijadikan alasan untuk mengelak kelulusan projek itu sudah ditangani melalui pelbagai sesi libat urus dan perundingan.

“Jawatankuasa Teknikal KXP AirportCity sebagai syarikat milik penuh kerajaan Kedah selaku pemaju projek menyelesaikan isu itu dengan semua jabatan dan agensi kerajaan sejak sembilan tahun dahulu.

“Laporan berkaitan isu terbabit juga sudah beberapa kali dibentangkan oleh konsultan yang dilantik oleh KXP AirportCity dan Unit Perancang Ekonomi (EPU) Jabatan Perdana Menteri sebelum ini,” katanya.

Beliau berkata, jawatan kuasa itu dianggotai beberapa pakar dan diketuai oleh Tan Sri Ir. Dr. Jamilus Husin yang mengetuai pembinaan Lapangan Terbang Antarabangsa Kuala Lumpur (KLIA).

Oleh demikian, amat mustahil untuk seorang tokoh yang mahir dan berpengalaman itu tidak memberikan perhatian kepada perkara asas yang berkaitan keselamatan negara dalam projek Kedah Aerotropolis.

“Laporan penuh National Airports Strategic Plan (NASP) hanya akan siap hujung tahun ini. Justeru, apa yang disebut dalam kenyataan MOT berkaitan dapatan kajian itu hanya atas sifat semasa dan bukanlah muktamad.

“Akan ada perkembangan dari masa ke semasa yang boleh mempengaruhi laporan akhir NASP nanti. Saya ingin ingatkan MOT supaya tidak membuat keputusan, pendirian atau kenyataan dengan memanipulasi kajian yang diusahakan menggunakan wang rakyat itu semata-mata untuk kepentingan politik kepartian,” katanya.


Masalah kemurungan tertinggi direkodkan di Wilayah Persekutuan: Laporan

Penduduk Wilayah Persekutuan adalah negeri yang paling ramai mengalami masalah kemurungan dan kebimbangan (anxiety) melampau disebabkan beberapa faktor termasuk kos sara hidup yang tinggi.

Menteri Kesihatan Dr Zaliha Mustafa berkata berdasarkan saringan yang dijalankan pada 2022, antara faktor lain yang menyumbang kepada masalah itu adalah tekanan daripada ibu bapa dan masalah perhubungan dengan rakan sebaya, lapor Bernama.

“Golongan B40 juga ramai di Wilayah (Persekutuan) dan kita menemui ramai yang miskin bandar di Wilayah. Selain itu masalah perhubungan serta tekanan contohnya daripada ibu bapa … jadi stres anak-anak,” katanya pada sesi soal jawab di Dewan Rakyat.

Beliau menjawab soalan tambahan Mohd Sany Hamzan (PH-Hulu Langat) yang ingin tahu negeri paling tinggi menghadapi masalah mental dan kemurungan.

Sementara itu, Dr Zaliha berkata Kementerian Kesihatan (KKM) telah mengambil langkah untuk mengatasi permasalahan kesihatan mental yang dialami oleh masyarakat khususnya bagi kumpulan sasar termasuk kanak-kanak remaja, golongan muda dan warga emas.

Menurutnya kebanyakan masalah kesihatan mental yang dihadapi golongan muda dipengaruhi oleh faktor sosial seperti masalah kewangan, masalah perhubungan, buli, tingkah laku berisiko, penyalahgunaan substans, rasa rendah diri dan jangkaan yang tinggi terhadap diri sendiri yang menyumbang kepada stres yang tinggi, keresahan dan kemurungan.

Bagi menangani masalah kesihatan mental dalam kalangan golongan muda, Dr Zaliha berkata KKM telah melaksanakan inisiatif seperti perkhidmatan kesihatan mental di 1,161 klinik kesihatan, 58 hospital, 34 pusat Kesihatan Mental Masyarakat (MENTARI), serta empat institusi mental meliputi aspek promosi, pencegahan, pengesanan awal dan rehabilitasi.

Selain itu, Program Minda Sihat Sekolah yang dilaksanakan secara kolaborasi dengan Kementerian Pendidikan yang meliputi saringan dan intervensi menggunakan Modul Minda Sihat KPM dan Modul Kesihatan Mental Remaja KKM.

“Bagi meningkatkan kualiti penjagaan kesihatan mental dalam kalangan warga emas, KKM telah menyediakan perkhidmatan saringan kesihatan mental di klinik kesihatan bagi mengesan awal masalah seperti dementia,” katanya.

Dr Zaliha menjawab soalan asal Mohd Sany yang ingin tahu langkah KKM dalam mengatasi masalah kesihatan mental yang dialami golongan muda dan warga emas.


2,568 syarikat pengendali pelancongan terima bantuan PEMERKASA

Bantuan kewangan berjumlah RM7.70 juta sudah disalurkan kepada 2,568 syarikat pengendali pelancongan di bawah inisiatif Program Strategik Memperkasa Rakyat dan Ekonomi (PEMERKASA).

Bagaimanapun, Kementerian Pelancongan, Seni dan Budaya (MOTAC) dalam satu kenyataan sedang meneliti beberapa aspek berhubung syarat kelayakan untuk memastikan golongan sasar dalam sektor tersebut menerima bantuan kewangan yang disediakan oleh kerajaan itu.

“Justeru, MOTAC akan menambah baik syarat kelayakan bagi memastikan lebih banyak golongan sasaran menerima manfaat dengan tampil mengemukakan permohonan bagi tujuan tersebut,” menurut kenyataan itu.

Menurut MOTAC, maklumat mengenai syarat kelayakan PEMERKASA 2021 bagi syarikat pengendali pelancongan yang berlesen di bawah kementerian itu boleh didapati melalui laman sesawang http://www.motac.gov.my/PemerkasaMotac2021.

Tarikh tutup permohonan bagi inisiatif tersebut adalah pada 15 Julai ini.

Perdana Menteri Tan Sri Muhyiddin Yassin pada Mac lepas mengumumkan Geran Bantuan Khas secara one-off sebanyak RM3,000 kepada lebih 5,000 agensi pelancongan yang berdaftar di bawah MOTAC.


Bajet 2023 ‘gula-gula, umpan’ PRU

Ahli Parlimen Parit Buntar Datuk Seri Mujahid Yusof Rawa menyifatkan Bajet 2023 yang dipentangkan kerajaan Datuk Seri Ismail Sabri Yaakob di Dewan Rakyat semalam (7 Oktober 2022), hanyalah sekadar ‘gula-gula’ Pilihan Raya Umum Ke-15 (PRU-15).

Menurutnya dengan spekulasi PRU akan diadakan sebelum hujung tahun ini, bajet tahun depan yang dibentangkan semalam hanyalah gula-gula tanpa ada intipati untuk mendepani masalah yang lebih besar, termasuk rasuah.

“Intipatinya tidak berbeza dengan sebelumnya dan perkara yang membezakan hanyalah pengenalan Pemetaan SDG (Sustainable Development Goals) dalam sektor-sektor yang diperuntukkan,” katanya dalam satu kenyataan hari ini.

Beliau berkata, perkara itu berdasarkan kepada pengukuhan dan keberkesanan untuk mengelak ketirisan yang masih lagi tidak diperincikan dan dipertegaskan.

Mujahid berkata, komitmen menangani rasuah perlu diperkenalkan agar negara dapat melalui fasa pemulihan dengan membina ketahanan nasional dan pengurusan lebih efektif serta sifar ketirisan.

Katanya, satu akta baharu untuk perolehan kerajaan (GPA) yang lebih telus juga diperlukan selain akta fiskal bertanggungjawab (FRA) untuk memantau perolehan dan tatakelola kewangan dalam kontrak kerajaan.

“Mendanai parti politik dan mengkayakan oligarki tidak ditangani dan rasuah dalam kontrak kerajaan menjadi sistemik dan sudah membarah.

“Kajian Suruhanjaya Pencegahan Rasuah Malaysia (SPRM) mendapati berlaku ketirisan dalam agihan kontrak terhadap kontraktor Bumiputera.

“Peratusan antara 10 hingga 15 peratus daripada nilai kontrak diagihkan kepada pelobi atau orang tengah manakala 13 hingga 15 peratus lagi diagihkan kepada kumpulan politik dan birokrat,” katanya.

Semalam, Menteri Kewangan Tengku Datuk Seri Zafrul Abdul Aziz membentangkan bajet defisit dengan peruntukan keseluruhan berjumlah RM372.34 bilion, mengatasi bajet tahun ini sebanyak RM40 bilion.

Dalam Bajet 2023, sebanyak RM94.3 bilion telah diperuntukkan untuk perbelanjaan pembangunan, yang tertinggi setakat ini, berbanding peruntukan untuk 2022 sebanyak RM71.2 bilion.

Peruntukan bagi Jabatan Perdana Menteri (JPM) juga naik menjadi lebih RM14 bilion berbanding tahun ini.

Dalam pembentangan belanjawan itu, dianggarkan peruntukan bagi JPM pada 2023 adalah sejumlah RM14,868,378,500 meningkat berbanding peruntukan pada tahun 2022 hanya sebanyak RM12,206,127,100.


Polis buka kertas siasatan himpunan bantah penarikan rayuan kalimah Allah

Kertas siasatan sudah dibuka berhubung himpunan membantah penarikan rayuan kes kalimah Allah di pekarangan Masjid Sultan Salahuddin Abdul Aziz Shah pada Jumaat.

Pihak polis berkata himpunan tiada permohonan atau notis oleh penganjur dan siasatan dijalankan mengikut Seksyen 9(5) Akta Perhimpunan Aman 2012.

Timbalan Ketua Polis Daerah Shah Alam, Superintenden Ramsay Anak Embol berkata, pihaknya sudah mengenalpasti pihak terlibat dalam himpunan tersebut dan akan diambil keterangan.

“Polis tidak menerima sebarang permohonan atau notis pemakluman anjuran demonstrasi bantahan terbabit.

“Kita buka kertas siasatan dan individu yang terlibat telah dikenal pasti untuk tindakan lanjut termasuk proses rakam keterangan dalam masa terdekat,” katanya dipetik laporan media.

Sebelum itu, himpunan kira-kira jam 2 petang itu disertai pertubuhan bukan kerajaan (NGO) dan puluhan orang ramai selepas selesai solat Jumaat semalam.

Demonstrasi yang dikawal ketat pihak polis itu bagaimanapun berjalan lancar tanpa insiden tidak diingini berlaku.

Perhimpunan itu antaranya menuntut proses perbicaraan terus dijalankan dan isu berkenaan diselesaikan tanpa campur tangan politik.

Isnin lalu, Pertubuhan-Pertubuhan Pembela Islam (PEMBELA) membantah sekeras-kerasnya tindakan Kerajaan Perpaduan menarik balik rayuan berhubung keputusan Mahkamah Tinggi yang memutuskan bahawa penganut agama Kristian boleh menggunakan kalimah ‘ALLAH’ dan tiga perkataan Arab lain dalam penerbitan bahan agama mereka.

Setiausaha Agungnya, Mohd Aswanizam Alias berkata, tindakan keputusan unilateral kerajaan di bawah pimpinan Perdana Menteri, Datuk Seri Anwar Ibrahim tanpa merujuk dan berunding dengan pemegang taruh utama melibatkan isu umat Islam ini juga boleh dianggap melampau dan boleh mencetuskan keadaan yang tidak baik dalam negara.


PRN Melaka, PM bimbang penularan Covid-19 berulang

Perdana Menteri Datuk Seri Ismail Sabri Yaakob melahirkan kebimbangan berhubung risiko penularan Covid-19 sekiranya Pilihan Raya Negeri (PRN) Melaka diadakan dalam masa terdekat.

Ismail Sabri berkata ekoran perkembangan politik di Melaka, media sosialnya telah dihujani dengan pelbagai pandangan daripada orang ramai yang bimbang akan berlaku peningkatan kes seperti yang berlaku pada PRN Sabah lepas.

“Di Sabah dahulu kes telah rendah tetapi apabila diadakan PRN, akhirnya kes meningkat semula dan ini perkara yang ramai bimbang.

“Jika (PRN Melaka) diadakan, saya percaya SPR (Suruhanjaya Pilihan Raya) akan adakan SOP (prosedur operasi standard) ketat untuk pastikan kawalan dapat dibuat,” katanya lapor Bernama.

Beliau terdahulu melancarkan Bulan Kesiapsiagaan Nasional (BKN) 2021.

Terdahulu awal hari ini, Yang Dipertua Negeri Melaka Tun Mohd Ali Rustam menerima cadangan pembubaran Dewan Undangan Negeri Melaka (DUN).

Semalam, empat Ahli Dewan Undangan Negeri (ADUN) Melaka mengumumkan mereka hilang kepercayaan serta menarik sokongan terhadap kepimpinan Ketua Menteri Datuk Seri Sulaiman Md Ali.

Perkembangan tersebut merisikokan kerajaan Melaka pimpinan Barisan Nasional (BN) sekarang tumbang.

Empat ADUN itu ialah bekas Ketua Menteri Melaka Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas)

Dewan Undangan Negeri (DUN) Melaka mempunyai 28 kerusi dengan 14 kerusi dipegang BN, Bersatu (dua), DAP (tujuh), PKR (dua), Amanah (dua) dan Bebas (satu).

Sementara itu, Ismail Sabri yang juga Naib Presiden UMNO berkata beliau menyerahkan kepada Presiden UMNO Datuk Seri Ahmad Zahid Hamidi untuk mencari penyelesaian berhubung isu di Melaka itu kerana ia turut melibatkan isu parti.


Mohon dos penggalak dengan MySejahtera jika mahu menunaikan umrah

Permohonan suntikan dos penggalak (booster dose) boleh dibuat orang ramai yang mahu menunaikan ibadah umrah menerusi aplikasi MySejahtera.

Menteri Kesihatan, Khairy Jamaluddin Abu Bakar berkata permohonan akan dibuat pada bulan ini dan jemaah umrah juga boleh memohon kepada Kementerian Kesihatan jika vaksin yang diterima sebelum ini bukan jenis yang disyaratkan oleh Arab Saudi.

“Untuk yang nak pergi umrah dan ada syarat daripada negara negara luar untuk hanya menerima sejenis vaksin dan bukan vaksin yang telah mereka menerima, bakal jemaah boleh mohon pada Kementerian Kesihatan.

“Kita akan buat permohonan itu dalam MySejahtera dan mungkin dalam bulan ini kita akan buka kemudahan booster untuk mereka yang terpaksa ambil disebabkan syarat untuk negara lain,” katanya dipetik dalam satu laporan.

Terdahulu, Khairy menghadiri dan merasmikan 11th National Acute Myocardial Infarcation Course (NAMIC) 2021 hari ini.

Bagaimanapun, Khairy berkata berharap Arab Saudi dapat mengikuti langah seperti United Kingdom (UK) yang membenarkan rakyat Malaysia yang diberikan Pfizer and AstraZeneca masuk tanpa kuarantin malah turut mempertimbangkan permintaan untuk vaksin jenis lain-lain.

“Tapi pada masa yang sama saya mengambil contoh United Kingdom (UK), mereka membenarkan rakyat Malaysia yang diberikan Pfizer and AstraZeneca masuk tanpa kuarantin malah turut mempertimbangkan permintaan kita untuk vaksin lain.

“Harapnya mereka akan bersetuju dan sama juga dengan Arab Saudi,” katanya lagi.

Tambah Khairy, banyak negara Islam menggunakan Sinovac seperti Indonesia, Pakistan dan Turki dan oleh itu, penting untuk kerajaan Arab Saudi memahami perkara itu.


Lebih 15.7 juta populasi dewasa sudah lengkapkan suntikan vaksin

Sebanyak 87.2 peratus atau lebih 20.4 juta daripada populasi dewasa Malaysia telah menerima sekurang-kurangnya satu dos suntikan vaksin sejak Program Imunisasi Covid-19 Kebangsaan (PICK) dilancarkan Februari lalu, sehingga semalam.

Data diterbitkan Jawatankuasa Khas Jaminan Akses Bekalan Vaksin Covid-19 (JKJAV) juga menunjukkan 67.4 peratus atau lebih 15.77 juta daripada populasi dewasa itu melengkapkan dua dos suntikan, yang turut membabitkan vaksin tunggal.

Sejak Februari hingga semalam, lebih 36.1 juta dos vaksin telah diberikan, dengan Lembah Klang – merangkumi Selangor, Kuala Lumpur dan Putrajaya – menerima lebih 12.82 juta dos.

Tujuh negeri – Terengganu, Pahang, Johor, Perak, Kedah, Kelantan dan Sabah – masih kekal di bawah 60 peratus dari segi individu dewasa yang melengkapkan suntikan dos masing-masing.

Sehingga semalam, populasi dewasa di Terengganu yang melengkapkan suntikan vaksin masing-masing adalah sebanyak 54.9 peratus; Pahang (53.5%); Johor (52.6%); Perak (50.0%); Kedah (48.9%); Kelantan (47.7%); dan Sabah (43.3%).

Sebanyak 95.7 peratus atau lebih 5.9 juta daripada populasi dewasa di Lembah Klang melengkapkan suntikan masing-masing.

Semalam sahaja, sebanyak 300,501 dos suntikan diberikan membabitkan 134,559 penerima dos pertama dan 165,942 lagi penerima melengkapkan dos masing-masing.

Sementara itu, berikut adalah inisiatif vaksinasi ‘walk-in’ di negeri-negeri setakat 3 September 2021 lalu:

1) Sabah: Walk-in dibenar untuk individu 18 tahun ke atas;

2) Terengganu: Walk-in dibenar di semua PPV awam dan integrasi untuk individu 18 tahun ke atas dan pemastautin di Terengganu bermula hari ini (5 September 2021);

3) Kelantan: Walk-in dibenar untuk individu 40 tahun ke atas, individu dengan komorbiditi, ibu mengandung dan ibu menyusu melalui pra-tempahan di 09-7743099 dan 09-7742099.
* Pasir Puteh dan Jeli: Dibenatkan di PPV awam bagi warga emas dan OKU,
* Tumpat: Dibenarkan bagi warga emas, individu dengan komorbiditi dan ibu mengandung, dan
* Walk-in bagi individu 18 tahun ke atas telah bermula di PPV Guchil, PPV Manik Urai dan Dabong, Klinik Kesihatan Pahi, Dewan UiTM Machang serta Dewan Perpaduan Machang.

4) Pahang: Walk-in bersasar kepada warganegara di empat daerah:
* Bera: Bermula 4 September 2021, dan
* Bentong, Lipis dan Cameron Highlands: Bermula esok (6 September 2021).;

5) Perak: Walk-in dibenarkan di semua PPV awam untuk individu berumur 50 tahun ke atas dan OKU. Vaksinasi untuk individu dengan komorbiditi (termasuk obesiti) dan ibu mengandung memerlukan tempahan awal;

6) Perlis: Walk-in dibenarkan di PPV Kubang Gajah, Kangar sejak 1 September 2021 dengan waktu operasi bermula Isnin hingga Jumaat jam 8.30 pagi hingga 3 petang, untuk semua kategori warganegara dan bukan warganegara;

7) Johor: Walk-in dibenarkan di PPV terpilih bergantung kepada daerah masing-masing;

8) Sarawak: Walk-in untuk Sarawak perlu merujuk kepada maklumat terkini dari PPV yang berdekatan. Walk-in bagi pemberian dos 1 akan berakhir esok (6 September 2021);

9) Kedah: Walk-in dibenarkan untuk individu 40 tahun ke atas di daerah Kuala Muda, Yan, Padang Terap dan Bandar Baharu. Walk-in untuk 18 tahun ke atas bagi warganegara dibenarkan di Kota Setar dan Langkawi, sementara bukan warganegara juga dibenarkan di Langkawi;

10) Pulau Pinang: Walk-in dibenarkan bagi warga semas (60 tahun ke atas); dan

11) Melaka: Walk-in dibenarkan untuk individu 50 tahun ke atas atau OKU di PPV awam. Walk-in untuk warganegara 18 tahun ke atas bermula 3 September 2021 di PPV Mega (PPV Stadium Hang Jebat dan Stadium Jasin).


Ebit Lew tiba di Semenanjung Gaza diiringi tentera berperisai

Selepas mengharungi perjalanan lebih empat jam dari Ismailia di Mesir, pendakwah terkenal Ebit Lew dan rombongannya selamat memasuki Semenanjung Gaza, Palestin dengan diiringi pasukan tentera menggunakan kereta perisai, menerusi pintu sempadan Rafah hari ini.

Dalam kenyataan hari ini Ebit Lew berkata, beliau difahamkan oleh Kedutaan Malaysia di Kaherah dan Unit Perisikan Tentera Mesir bahawa rombongan mereka adalah pasukan pertama dunia yang dibenar melalui lintasan Rafah yang terletak di sempadan antara Semenanjung Gaza dan Mesir selepas perang 11 hari pada Mei lalu.

Kaherah membuka semula pintu lintasan Rafah Februari lalu bagi memudahkan rakyat Palestin di Semenanjung Gaza berulang alik ke Mesir bagi mendapatkan barang keperluan dan rawatan perubatan.

Bagaimanapun, Agenda Daily difahamkan hanya Ebit Lew dan rombongan sahaja yang dibenar melintasi pintu sempadan itu yang dikawal pasukan keselamatan Mesir dan Pergerakan Perjuangan Islam Palestin (Hamas).

Pelbagai barang makanan dan ubat-ubatan yang dibeli Ebit Lew dan diisi di dalam beberapa lori akan melalui pintu sempadan Kerem Shalom yang dikawal pihak berkuasa rejim Zionis Israel yang mengenakan perintah sekatan ke atas Semenanjung Gaza sejak puluhan tahun lalu.

Dua hari lalu, Pasukan Tentera rejim Israel (IDF) dilaporkan membuka separuh sahaja pintu sempadan Kerem Shalom. Mulai Jumaat, rejim itu hanya membenarkan bahan mentah untuk industri kritikal memasuki Semenanjung Gaza melalui pintu sempadan berkenaan.

Ebit Lew berkata terdapat lebih 30 pertubuhan bukan kerajaan (NGO) dari seluruh dunia yang sedang menunggu untuk memperoleh kebenaran memasuki Semenanjung Gaza bagi menghantar bantuan.

“Mesir sendiri telah banyak memberi bantuan dan mengetuai dalam membangunkan Gaza. Ada lebih 30 NGO seluruh dunia sedang memohon. Sebahagian ada di Mesir. Doakan mereka semua dimudahkan Allah supaya lebih ramai dapat dibantu.

“Terima kasih teramat sangat pada Dato Seri Hishammuddin Hussein yang dari mula membantu team kami. Setiap hari kami bermesej. Dato Seri call kementerian luar Mesir dan terus datang ke Mesir untuk membantu saya secara terus. Katanya, ustaz jaga team kita ye

“Walau terlambat seminit, betapa ramai yang memerlukan di Palestin menderita. Terima kasih wisma Putra. Terima kasih Dato Idamoerni dan kedutaan besar Malaysia Mesir En Shahabudin dan team yang sangat banyak membantu macam keluarga dah,” kata Ebit Lew.

Ebit Lew juga berterima kasih kepada Tengku Mahkota Johor yang banyak membantu dan turut menyumbang bersama.

“Terima kasih selalu bertanya khabar. Terima kasih juga kepada YAB PM Muhyiddin Yassin yang menghubungi Presiden Mesir dengan menyebut tentang misi kami,” katanya.

Beliau turut berterima kasih kepada Persatuan Bulan Sabit Merah Palestin dan Malaysia serta kerajaan Mesir yang memberi bantuan selain menjaga keselamatan anggota rombongan sepanjang perjalanan malam tadi.

“Sebak sayu terasa seperti balik kampung halaman sendiri. Mungkin dari kecil berdoa untuk rakyat Palestin. Kini dapat jejak kaki ke sini. Saya minta maaf tidak update sebelum ini atas faktor keselamatan. Terharu bila sampai kami disambut oleh Palestin Red Crescent. Ramai berebut untuk menyambut.

“Kementerian Kesihatan Palestin dan Kementerian Luar Palestin. Sepanjang masuk border Rafah cuma kedengaran semua ajak minum makan dan ke rumah mereka. Terasa seperti keluarga yang sangat dekat,” katanya.

Ebit Lew mahu segera masuk Gaza, rindukan ayah sakit di Malaysia


Doktor sertai mogok umum tak beretika, moral rendah

Jam 11 pagi ini ribuan doktor kontrak di Malaysia dijangka akan menyertai mogok umum yang mereka namakan ‘Hartal Doktor Kontrak’ (Mogok Umum Doktor Kontrak) – penggunaan perkataan ‘hartal’ untuk menunjukkan mereka masih ada etika dan moral dalam profesion kedoktoran.

Malah penggunaan perkataan ‘hartal’ itu juga untuk mengelirukan rakyat Malaysia apabila ramai yang tertanya-tanya mengenai maksud sebenarnya.

Mungkin ramai yang keliru apa dimaksukan dengan ‘hartal’. Mengikut Kamus Dewan Edisi Keempat, ‘hartal’ yang kedua ialah pemogokan umum sebagai bantahan terhadap sesuatu. Hartal pertama ialah sejenis bedah basah berwarna kuning.

Mudah dibuat telahan kenapa perkataan ‘hartal’ digunakan. Jika menggunakan perkataan ‘mogok’ ia akan dilihat sebagai tindakan yang keras dengan tidak mahu bekerja jika tuntutan pemogok tidak dipenuhi.

Penganjur ‘Mogok Doktor Kontrak’ ingin menunjukkan kepada umum bahawa mereka kini terpaksa mengetepikan sumpah, etika dan moral kedoktoran, kerana ingin mengejar wang dan pangkat.

Apa lagi tatkala negara memerlukan khidmat mereka bagi berdepan penularan pandemik Covid-19 yang semakin meningkat sekarang ini. Beretikakah dan bermoralkan seorang doktor meninggalkan tugas ketika pesakit sedang mengelupur di atas katil di dalam wad?

Etika perubatan mempunyai penyelesaian yang fleksibel. Ini berdasarkan fakta dan logik, dan bukan doktrin agama atau politik.

Anda masih boleh mempunyai pendapat politik dan kepercayaan, tetapi anda harus mengetepikannya ketika etika memerlukan anda melaksanakan tanggungjawab dan sumpah yang telah diangkat – ‘primum non nocere’.

‘Pertamanya jangan lakukan sesuatu yang buruk’ atau ketidakadilan terhadap pesakit mereka. Itu yang dimaksudkan dengan ‘primum non nocere’ sebagaimana diberitahu Ketua Pengarah Kesihatan Tan Sri Dr Noor Hisham Abdullah, yang turut menggesa doktor kontrak terbabit tidak melancarkan mogok umum hari ini.

Mogok itu boleh membahayakan nyawa manusia dan juga kerjaya doktor berkenaan.

“Kami faham pada ketika anda mahu untuk terus bertugas dengan kementerian (Kementerian Kesihatan) secara tetap, pada masa ini kerajaan telah mengumumkan penambahan kontrak jawatan dua tahun untuk mereka.

“Ini akan memberikan masa untuk pindaan dilakukan kepada Akta Pencen, supaya jawatan tetap boleh dibenarkan untuk mencarum dengan KWSP (Kumpulan Wang Simpanan Pekerja), sebagai contohnya, tanpa pilihan untuk pencen,” katanya.

Beliau turut menjelaskan yang kerajaan akan membenarkan mereka berjawatan secara kontrak dibenarkan untuk meneruskan pengajian ke peringkat sarjana, walaupun pada ketika berjawatan kontrak dan akan ditawarkan ke jawatan tetap dengan KWSP apabila ia dibenarkan.

“Saya ingin mengingatkan bahawa keselamatan pesakit adalah keutamaan kita. Ingatlah kepada sumpah yang kita ambil secara ikhlas dan untuk berada bersama pesakit anda pada ketika mereka dan negara anda amat perlukan.

“Kitalah barisan pertahanan terakhir untuk memberikan rawatan kepada pesakit kita dan setiap nyawa adalah penting,” katanya.

Tetapi ada sesuatu yang kelihatan agak pelik apabila kumpulan doktor-doktor kontrak itu mahu melancarkan mogok ketika ini. Semakin pelik apabila penganjurnya mengarahkan doktor yang menyertai mogok itu merakam gambar dan video untuk dimuatkan ke dalam media sosial.

Kenapa waktu ini? Waktu di mana kes Covid-19 sedang meningkat dan mendapat perhatian dunia? Kenapa gambar dan video itu mahu ditularkan di dalam media sosial.

Pertama untuk memalukan kerajaan Malaysia dan kedua untuk menarik perhatian masyarakat. Pastinya tindakan tidak bermoral doktor-doktor kontrak yang menyertai mogok itu akan mendapat perhatian media antarabangsa sekali gus membuat laporan negatif mengenai Malaysia.

Pastinya juga ahli politik blok pembangkang dan sekutu mereka gembira dan menyokong doktor-doktor kontrak ini melakukan mogok. Mereka akan mengeksploitasi isu itu untuk menunjukkan kelemahan kerajaan.

Tidak boleh juga ditolak kemungkinan penganjur ‘Mogok Doktor Kontrak’ itu telah diserap dengan ideologi politik pembangkang. Mungkin ibu bapa atau bapa saudara mereka orang kuat pembangkang dan menyuruh mereka melakukan mogok demi kepentingan politik.

Semua kemungkinan itu tidak boleh ditolak begitu sahaja. Namun, apa pun doktor-doktor yang menyertai MOGOK hari ini sememangnya sudah tidak bermoral lagi dan seharusnya mereka meletak jawatan.

Bukan tidak boleh memiliki ideologi politik sendiri, tetapi tatkala rakyat memerlukan anda, jangan anda pula menolak ‘primum non nocere’

Sebelum ini media melaporkan kira-kira 23,000 doktor berjawatan kontrak akan mengadakan demonstrasi di seluruh negara pada 26 Julai, selepas pelbagai usaha kumpulan itu untuk mendapatkan penyerapan ke jawatan tetap masih gagal membuahkan hasil.

Bagaimanapun pada 23 Julai, kerajaan telah bersetuju supaya lantikan kontrak kepada pegawai perubatan, pergigian dan farmasi untuk ditawarkan kontrak perkhidmatan dua tahun, sebaik tamat tempoh khidmat wajib mereka.

Perdana Menteri Tan Sri Muhyiddin Yassin dalam satu kenyataan berkata, keputusan itu adalah bagi memastikan kesinambungan perkhidmatan dan persediaan untuk mengikuti pengajian kepakaran.

Perdana Menteri berkata, Kabinet juga bersetuju melanjutkan pelantikan secara kontrak untuk tempoh maksimum empat tahun, bagi pegawai perubatan dan pegawai pergigian yang diterima mengikuti pengajian kepakaran dalam tempoh kontrak dua tahun pertama.

Namun, MOGOK DOKTOR KONTRAK tetap mahu dilaksanakan juga dengan mengetepikan nyawa pesakit.

Justeru, hari ini rakyat akan memerhati mana satu doktor yang tidak beretika dan sudah hilang moral sebagai insan yang mengangkat sumpah untuk menyelamatkan nyawa walau seekor anjing sekalipun.


Shafie salahkan Anwar, tamak kuasa punca kerajaan PH tumbang

Datuk Seri Mohd Shafie Apdal mengalihkan senjatanya dengan menyalahkan Presiden PKR Datuk Seri Anwar Ibrahim sebagai punca tumbangnya Kerajaan Pakatan Harapan (PH) pada 2020 lalu.

Presiden Parti Warisan itu berkata pada Pilihan Raya Umum Ke-14 (PRU-14), pembangkang bekerjasama di bawah panji-panji PH untuk mengalahkan Barisan Nasional (BN) sekali gus membawa gelombang harapan untuk pembaharuan negara.

“Ramai pengundi luar negara membayar tiket penerbangan untuk pulang hanya untuk mengundi. Harapan memang besar ketika itu, tetapi selepas pilihan raya, tiada pembaharuan,” katanya ketika berucap sebelum pengumuman calon Warisan di Kota Kinabalu hari ini (Khamis, 3 November 2022), menurut The Star.

Shafie berkata satu-satunya pembaharuan adalah “ketamakan” mereka sendiri dan kemaruk kuasa.

Beliau berkata ketika Anwar di penjara, PH menang tetapi apabila dia keluar, gabungan itu mula kalah.

Menurutnya pada masa itu Tun Dr Mahathir Mohamad bersama pakatan pembangkang, tetapi PH rela mengorbankan apa yang mereka ada hanya untuk menyingkirkan bekas perdana menteri itu.

“(Datuk Seri Dr) Wan Azizah (Wan Ismail) hilang jawatan (sebagai TPM), Lim Guan Eng hilang kerja, dan ramai lagi,” kata Shafie.

Beliau berkata PH sanggup mempertaruhkan semuanya hanya untuk memastikan Dr Mahathir tidak kekal sebagai perdana menteri.

“Anda boleh memusnahkan gabungan hanya kerana tamak dan menandatangani memorandum untuk menyokong Datuk Seri Ismail Sabri Yaakob (UMNO) menjadi perdana menteri. Di manakah kejelasan dalam fikiran kita?” dia tanya.

Shafie berkata bagi Warisan, parti itu tidak gila dengan jawatan perdana menteri atau timbalan perdana menteri, sebaliknya mereka mahu mendapatkan kembali hak negeri di bawah Perjanjian Malaysia 1963 (MA63).

Beliau menyeru pengundi menolak calon yang hanya mementingkan kuasa dan kepentingan peribadi mereka.


Yayasan Akalbudi, kronologi kes rasuah Zahid

Bekas Timbalan Perdana Menteri Datuk Seri Ahmad Zahid Hamidi hari ini diperintahkan oleh Mahkamah Tinggi untuk menjawab semua 47 pertuduhan pecah amanah, rasuah dan pengubahan wang haram membabitkan dana puluhan juta ringgit milik Yayasan Akalbudi (YAB).

Hakim Datuk Collin Lawrence Sequerah memerintahkan Zahid, 69, untuk membela bela atas pertuduhan tersebut setelah mendapati pendakwaan berjaya membuktikan kes prima facie terhadap Pengerusi Barisan Nasional dan Presiden UMNO itu.

Berikut adalah kronologi kes berkenaan.

19 Okt 2018 – Zahid didakwa buat pertama kali di Mahkamah Sesyen di sini atas 10 pertuduhan pecah amanah dan lapan pertuduhan rasuah berjumlah RM42,083,132.99 dan 27 pertuduhan pengubahan wang haram berjumlah RM72,063,618.15.

14 Dis 2018 – Zahid didakwa buat kali kedua di Mahkamah Sesyen atas satu pertuduhan tambahan iaitu pecah amanah wang berjumlah RM10 juta milik YAB.

20 Feb 2019 – Zahid didakwa kali ketiga di Mahkamah Sesyen atas satu pertuduhan tambahan pecah amanah wang berjumlah RM260,000 milik YAB.

28 Feb 2019 – Mahkamah Sesyen memindahkan kesemua kes itu ke Mahkamah Tinggi selepas Mahkamah Tinggi membenarkan permohonan pasukan pembelaan untuk memindahkan kes itu ke mahkamah berkenaan untuk dibicarakan.

22 Mac 2019 – Hakim Mahkamah Tinggi Datuk Collin Lawrence Sequerah menetapkan 8 Julai hingga 12 Sept 2019 untuk perbicaraan kes itu.

3 Mei 2019 – Mahkamah Tinggi melapangkan perbicaraan dari 8 Julai hingga 12 Sept 2019 untuk memberi laluan kepada perbicaraan kes bekas Perdana Menteri Datuk Seri Najib Tun Razak, yang berdepan 25 pertuduhan rasuah dan pengubahan wang haram membabitkan dana 1Malaysia Development Berhad (1MDB) berjumlah RM2.28 bilion, yang dijadual bermula dari 19 Ogos hingga dua minggu pertama November 2019.

Mahkamah menetapkan 18, 20, 21, 22 Nov dan 2, 3, 4, 5, 6, 9, 10, 11, 12,13 Dis 2019 untuk perbicaraan kes Zahid.

3 Mei 2019 – Mahkamah Tinggi menolak permohonan Zahid, supaya pasportnya yang berada dalam simpanan mahkamah, dikembalikan untuk beliau mengerjakan umrah pada 9 Mei hingga 3 Jun 2019.

14 Mei 2019 dan 23 Mei 2019 – Mahkamah Rayuan dan Mahkamah Persekutuan masing-masing menolak rayuan Zahid bagi mendapatkan pasport untuk umrah.

18 Nov 2019 – Perbicaraan di hadapan Hakim Sequerah bermula.

2 Mac 2020 – Pihak pendakwaan memohon untuk memulakan prosiding menghina mahkamah susulan penangguhan perbicaraan pada hari tersebut selepas peguam yang mewakili Zahid memaklumkan anak guamnya perlu menghadiri satu mesyuarat berkaitan pembentukan Kabinet bersama Perdana Menteri ketika itu, Tan Sri Muhyiddin Yassin.

Bagaimanapun, Pejabat Perdana Menteri mengeluarkan kenyataan bahawa tiada mesyuarat atau sebarang perjumpaan dengan pemimpin politik dijadualkan pada hari tersebut.

3 Mac 2020 – Mahkamah Tinggi menolak permohonan pihak pendakwaan untuk memulakan prosiding menghina mahkamah terhadap Zahid selepas beliau mengemukakan permohonan maaf secara terbuka.

22 Feb 2021 – Pasukan pembelaan Zahid diminta menasihati anak guam mereka agar tidak menghadiri sebarang mesyuarat dalam tempoh sekurang-kurangnya seminggu sebelum perbicaraan berlangsung selepas kes rasuah itu ditangguh beberapa kali kerana beliau menjalani kuarantin.

19 Mac 2021 – Pendakwaan menutup kesnya selepas 53 hari perbicaraan dan mendengar keterangan 99 orang saksi.

24 Ogos 2021 – Mahkamah Tinggi menyapina seorang doktor pakar daripada sebuah hospital swasta untuk menjelaskan di mahkamah keadaan kesihatan Zahid kerana tertuduh tidak hadir pada perbicaraan kesnya.

Zahid dilaporkan dimasukkan ke hospital susulan kecederaan yang dialaminya selepas terjatuh.

25 Ogos 2021 – Doktor pakar sebuah hospital swasta memaklumkan kepada Mahkamah Tinggi bahawa Zahid ‘mungkin’ boleh menghadiri prosiding kes rasuahnya pada 6 Sept.

6 Sept 2021 – Hujahan di akhir kes pendakwaan bermula. Zahid hadir di mahkamah dengan memakai penyangga leher.

8 Sept 2021 – Hakim Mahkamah Tinggi memberi amaran kepada orang ramai agar tidak membuat sebarang komen di media sosial berkaitan perbicaraan kes tersebut.

Amaran itu dikeluarkan susulan pendakwaan memaklumkan kepada mahkamah bahawa anak perempuan Zahid, Datuk Nurulhidayah telah membuat hantaran mengenai kes bapanya di Instagram.

7 Okt 2021 – Zahid membuat permohonan di Mahkamah Tinggi di sini supaya pasportnya dikembalikan sementara bagi membolehkannya yang mengalami sakit belakang dan leher ke Munich, Jerman untuk mendapat rawatan.

11 Okt 2021 – Mahkamah Tinggi membenarkan permohonan Zahid untuk mengembalikan pasportnya bagi mendapatkan rawatan di Jerman.

6 Dis 2021 – Hakim Sequerah menetapkan 24 Jan 2022 untuk keputusan di akhir kes pendakwaan selepas mendengar hujahan pendakwaan dan pembelaan selama 24 hari.


Radzi berharap Dr Noor Hisham terus menyumbang kepada negara

Bekas Menteri Kanan Pendidikan, Datuk Dr Mohd Radzi Md Jidin berharap dan mendoakan agar bekas Ketua Pengarah Kesihatan, Tan Sri Dr Noor Hisham Abdullah yang bersara baru-baru ini dapat terus memberikan sumbangan kepada negara.

Beliau turut berkongsi sekeping gambar bersama Dr Noor Hisham yang ditemuinya pada sebuah majlis di Putrajaya, hari ini.

“Kebetulan pula, tengah hari tadi saya ke satu majlis di Putrajaya dan direzekikan bertemu Tan Sri Dr Noor Hisham.

“Satu kebetulan yang amat bermakna! Allahu teringat penat jerih berperang dengan Covid-19 satu ketika dahulu.

“Saya doakan agar Tan Sri akan terus dapat memberi sumbangan kepada negara tercinta,” katanya melalui hantaran di Facebook itu.

Dalam catatan sama, Mohd Radzi turut mengimbau kembali kenangan ketika sama-sama berganding bahu dengan Dr Noor Hisham menghadapi cabaran pandemik Covid-19.

“Dalam memori yang tercatat di Facebook saya pada hari ini, 3 Jun, tiga tahun lalu ada perkongsian satu video yang cukup nostalgik.

“Coretan tentang lawatan saya bersama Tan Sri Dr Noor Hisham Abdullah, mantan Ketua Pengarah Kesihatan dan Datuk Rabin Basir, mantan Ketua Pengarah MKN bagi meninjau persediaan pembukaan semula sekolah buat pertama kali selepas PKP (perintah kawalan pergerakan),” tulisnya.

Dalam hantaran tersebut, Mohd Radzi turut menyatakan rasa bertuah kerana melalui cabaran pandemik dengan pasukan di Kementerian Pendidikan (KPM) yang komited.

“Pada ketika itu, tiada siapa pun antara kita yang berpengalaman menguruskan sesi persekolahan sewaktu pandemik sepertimana pandemik Covid-19.

“Saya bertuah kerana mempunyai pasukan di KPM yang begitu komited dan kami sentiasa berbincang dengan kedua-dua panglima perang ini bagi memastikan agar anak-anak dapat kembali ke sekolah dengan selamat,” tulisnya.


Indonesia larang rakyat pulang kampung cuti Krismas, Tahun Baharu

Kerajaan Republik Indonesia meminta rakyat negara itu supaya tidak melakukan perjalanan pulang ke kampung menjelang cuti Krismas serta sambutan Tahun Baharu, kerana bimbang wabak Covid-19 menular semula.

Jurucakap kerajaan yang mengendalikan Covid-19, Dr Reisa Broto Asmoro berkata tradisi pulang ke kampung halaman menjelang musim perayaan menimbulkan risiko penularan Covid-19 dalam kelompok yang besar.

“Telah terbukti bahawa kesan perjalanan ke kampung halaman ketika Aidilfitri 2021 dan mobiliti tinggi pada Krismas serta Tahun Baharu yang lalu mencipta kitaran penularan baharu,” katanya.

Beliau memaklumkan selepas cuti Aidilfitri 2021, Indonesia mencatat peningkatan kes harian sehingga sekitar 50 ribu sehari, meningkat lebih seribu peratus berbanding tempoh sebelumnya.

“Pada sambutan Maulidur Rasul dan Krismas 2020 secara kolektif berlaku peningkatan lebih 5 ribu kes harian baharu, meningkat 100 peratus daripada bulan sebelumnya,” katanya.

Dr Reisa berkata melalui Arahan Menteri Dalam Negeri No. 62 Tahun 2021 yang menetapkan pencegahan dan pengendalian Covid-19 pada Krismas dan Tahun Baru, kerajaan telah melarang cuti penjawat awam, anggota pasukan keselamatan, polis, kakitangan syarikat milik negara, dan pekerja syarikat swasta.

Beliau menjangkakan orang ramai akan mematuhi arahan itu.

“Kementerian Dalam Negeri juga meminta kerajaan tempatan dan wilayah untuk mengharamkan aktiviti kesenian, kebudayaan dan sukan dari 24 Disember 2021 hingga 2 Januari 2022.

“Semua tempat perhimpunan termasuk dataran, perlu ditutup pada 31 Disember 2021 hingga 1 Januari 2022, selain mengawal selia aktiviti peniaga jalanan, manakala arahan penjarakan fizikal mesti dilaksanakan di kawasan sesak,” katanya.

Pegawai ketenteraman awam, Unit Keselamatan Awam, dan pegawai Agensi Tebatan Bencana Wilayah, serta anggota bomba, diminta meningkatkan kesiapsiagaan dan terlibat secara aktif dalam mencegah dan mengendalikan aktiviti yang boleh mengganggu ketenteraman awam, katanya.

“Kami juga meminta mereka untuk mencegah dan mengendalikan perhimpunan besar-besaran atau orang ramai di kemudahan awam, kemudahan hiburan seperti pusat beli-belah dan restoran, tempat tarikan pelancong, dan kemudahan ibadat, ketika tempoh cuti Krismas dan Tahun Baharu,” katanya. – Agensi


Isu enggan bertemu Zakir Naik

Beberapa pihak khususnya parti tertentu tidak berpuas hati apabila saya menjawab soalan tentang isu-isu kaitan agama yang menimbulkan persepsi negatif rakyat di bawah pentadbiran yang lepas.

Ini semasa saya menjawab soalan moderator semasa program SEMBANG SANTAI beberapa hari lalu. Saya mulanya enggan memanjang sub tajuk ini. Ia bukan isu pokok. Namun, memandang beberapa pemimpin AMANAH mengulas termasuk YB Dr Mujahid sendiri, maka di sini saya ingin meringkaskan jawapan balas.

Latar isu ialah; semasa menjawab soalan menjawab soalan tentang isu-isu di bawah Menteri Agama yang lepas, saya menyebut: “Saya bagitahu menteri berkenaan…yang transgender you panggil datang, yang pendakwah ini kalau tak setuju pun panggillah datang. Masa itu tidak mahu, masa tu tak nak”.

Kenyataan ini dianggap sebagai satu tuduhan kepada Dr Mujahid kerana dalam laporan pada 13 Mac 2019 Dr Mujahid bertemu dengan Dr Zakir Naik.

Penjelasan:

1. Pertemuan Dr Mujahid dengan Nisha Ayub pada pada 11 Ogos 2018. Ketika itu timbul kenyataan mereka boleh menggunakan tandas wanita dan isu YB Menteri menggunakan ungkapan ‘she’ merujuk kepada Nisha. Umat Islam ramai yang membantah sehingga terpaksa ditarik balik kenyataan.

2. Pada Bulan Julai dan seterusnya 2018, isu Dr Zakir Naik menjadi begitu panas. Pemimpin-pemimpin PH khususnya DAP menggesa Dr Zakir Naik diambil tindakan. Mereka mahu Dr Zakir Naik ditangkap dan dihantar pulang ke India.

3. Saya dan beberapa tokoh serta NGOs membantah pemimpin-pemimpin PH yang terlibat ingin mengambil tindakan pada Dr Zakir Naik. Saya mengkritik Dr Ramasamy dan meminta beliau berdebat dengan Dr Zakir Naik. Laporan menjadi panas isu tersebut. Umat Islam juga mula bangkit membantah DAP khususnya Dr Ramasamy dan beberapa pemimpin lain. Isu penglibatan Dr Ramasamy dengan LTTE mula dibangkitkan. Banyak bahan-bahan dijadikan bukti. Umat Islam mula marah. Ribuan laporan Polis dibuat ke atas Dr Ramasamy.

4. Pada 28 Julai 2018, menurut laporan media MK, Dr Mujahid membuat kenyataan bahawa tuduhan kepada Dr Ramasamy adalah “tuduhan liar”. Bahkan Dr Mujahid menyifatkan Dr Ramasamy sebagai kawan baik beliau.

5. Pada Bulan penghujung 2018, Dr Mujahid menghubungi saya meminta satu pertemuan antara saya dan Dr Ramasamy. Beliau telah mengistiharkan hal itu kepada media. Pada awalnya saya berat hati sebab mood Umat Islam ketika itu ialah membantah. Namun, atas pertimbangan ingin menjaga kestabilan kerajaan yang baru dibentuk, keharmonian negara, sikap yang cenderung kepada perdamaian dan maruah Menteri ketika itu, saya pun sudi hadir. Semua laporan itu boleh dibaca dalam FB saya dan media massa.

6. Pada 27 September 2018, media melaporkan kenyataan Dr Mujahid “Dakwah Dr Zakir Naik Tak Sesuai Di Negara Ini”. Sekali lagi beliau dikritik hebat kerana dilihat berpihak kepada sentimen DAP.

7. Saya sebenarnya tidak mahu memberitahu hal perhubungan secara peribadi. Namun, memandang YB Dr Mujahid telah menulis, saya terpaksa menyebut di sini dan beliau mengetahui kebenaran apa yang saya sebut ini. Semasa polemik panas isu DZN, saya menghantar mesej peribadi kepada beliau mencadangkan beliau bertemu DZN sendiri. Jawapan beliau kepada saya semasa itu beliau enggan. Alasan beliau: “Mereka ini dah macam menyembah Zakir Naik”. Beliau merujuk kepada para pembela DZN. Saya tidak simpan mesej itu lagi. Allah menjadi saksi apa yang saya sebut. Maka, atas alasan inilah, saya menyebut dalam dialog tersebut “masa itu tidak mahu, masa tu tak nak”.

8. Selepas kes demi kes yang menyebabkan Umat Islam resah, persepsi terhadap Menteri Agama amat dahsyat. Kebanyakannya berpunca daripada kenyataan yang dibuat. Isu mengangkat tangan Bersama JK -seolah kemenangan- di kuil antara yang paling panas. Rakyat Malaysia yang hidup semasa itu boleh menilai sendiri kenyataan ini.

9. Pada 13 Mac 2019, barulah YB Dr Mujahid berjumpa dengan Dr Zakir Naik. Namun, ketika itu segala bantahan, pengalaman dan persepsi sudah cukup menebal. Keadaan dan imej PH di mata majoriti Umat Islam sukar diselamatkan. Sikap Tun M semasa itu menyelamatkan DZN.10. Dengan itu, semoga mereka yang tidak berpuas hati faham ungkapan saya tersebut. Kata orang Arab: ضربي وبكى، شتمني واشتكى (dia pukul aku, dia pula yang menangis. Dia maki aku, dia pula yang mengadu)


Hong Kong tarik balik sekatan penerbangan ke atas 9 negara

Hong Kong menarik balik sekatan penerbangan dari Amerika Syarikat (AS), Britain dan tujuh negara lain, mulai 1 April ini, kata Ketua Eksekutif hab kewangan itu, Carrie Lam.

Wilayah eksklusif China itu sebelum ini bergelut untuk mengekalkan dasar sifar Covid-19 ketika peningkatan penularan berpunca daripada varian Omicron yang merebak pantas.

Selepas varian yang sangat mudah menular itu mencetuskan gelombang baharu pada Januari, pihak berkuasa Hong Kong pantas mengenakan larangan penerbangan dari lapan negara yang dianggap berisiko tinggi, termasuk Amerika Syarikat (AS), Britain, Perancis dan Indi, dan pada Februari memasukkan Nepal ke dalam sebarai itu.

Bagaimanapun, bilangan jangkitan melonjak pantas dengan Hong Kong merekodkan lebih sejuta kes dan 5,600 kematian dengan kebanyakan mangsa itu daripada kalangan warga emas yang tidak divaksinasi.

“Situasi wabak di sembilan negara itu tidak lebih buruk dari Hong Kong, dan kebanyakan pengembara yang tiba tidak mempunyai gejala serius. Justeru, jika kita terus melanjutkan pemutus litar, ia akan menambah kebimbangan penduduk Hong Kong yang terkandas di sana.

“Tempoh kuarantin untuk ketibaan yang diberi vaksin juga akan dikurangkan kepada tujuh hari di hotel yang ditetapkan, diikuti oleh tujuh hari lagi pemantauan di rumah,” katanya.

Pada masa ini, penduduk Hong Kong yang berusaha pulang dari kebanyakan destinasi perlu menghadapi tempoh kuarantin selama dua minggu di hotel membabitkan kos yang mahal.

Selain itu, Lam turut mengumumkan bahawa mulai 19 April, tadika, sekolah rendah dan sekolah antarabangsa akan memulakan semula pengajaran secara bersemuka. – Agensi


Bella disuruh makan ayam goreng busuk, kata saksi kes Siti Bainun

Mahkamah Sesyen Kuala Lumpur hari ini diberitahu remaja perempuan sindrom down yang dikenali sebagai Bella, telah diberi makan seperiuk nasi dicurah dengan cuka, kunyit, garam, kicap, cili dan kepingan cili serta ayam goreng busuk ketika bulan puasa oleh pengasas Rumah Bonda, Siti Bainun Ahd Razali.

Yasmin Nahar Mahmood, 18, penghuni Rumah Bonda, berkata Bella disuruh oleh Siti Bainun untuk menghabiskan nasi tersebut walaupun remaja itu kenyang kerana Bella telah curi-curi makan dan minum ketika ketiadaan Siti Bainun di rumah kebajikan itu, lapor Bernama.

“Ketika itu bulan puasa, Bella tidak makan nasi sebab dia terlampau kenyang kerana curi-curi minum air dan makan kerana di bilik dobi banyak barangan kering. Bella juga tidak dibenarkan makan dan minum sesuka hati, jadi Bella cari jalan untuk curi makan dan minum tanpa pengetahuan saya, Siti Bainun dan penghuni Rumah Bonda sebab dia takut.

“Apabila Siti Bainun balik malam itu dan dia dapat tahu yang Bella telah curi makan dan minum, Siti Bainun suruh dia (Bella) habiskan satu periuk nasi yang dicurah dengan cuka, kunyit, garam, kicap, cili dan kepingan cili,” katanya ketika pemeriksaan balas oleh peguam Asiah Jalil yang mewakili Siti Bainun pada perbicaraan kesnya yang didakwa mengabai dan menganiaya remaja berumur 13 tahun itu.

Saksi pendakwaan kelima itu berkata Bella juga pernah menggoreng ayam yang telah busuk dan turut mengarahkannya (Yasmin) berbuat demikian sebelum menyuruh Bella menghabiskan lima ketul paha ayam.

Yasmin berkata Siti Bainun turut memberi Bella makan 20 biji cili padi dan meminta saksi itu atau seorang lagi penghuni Rumah Bonda, dikenali sebagai Aida untuk mengira 20 biji cili tersebut.

Disoal seorang lagi peguam Siti Bainun, Farhan Maaruf berapa kali kejadian itu berlaku dan adakah Siti Bainun meminta secara spesifik 20 biji cili padi itu, saksi itu menjawab: “Banyak kali juga dan memang Siti Bainun mahukan 20 biji cili itu”.

Saksi itu juga bersetuju dengan cadangan peguam bahawa kejadian itu berlaku beberapa kali seminggu.

Farhan: Boleh kata empat kali seminggu?

Yasmin menjawab: Ok.

Farhan: Jadi kalau seminggu sudah 80 biji cili Bella makan, tak kan mulut Bella tak melelas, melecet atau merah?

Yasmin: Mulut dia merah.

Farhan: Pada prosiding semalam, kamu kata Bella didera setiap hari selama empat bulan, jadi kalau kita kira lebih kurang 1,280 biji cili disumbat kepada Bella (dalam tempoh empat bulan) tak kan mulut Bella tak melelas atau melecet.

Yasmin: Dia (Bella) makan, lepas itu buang balik.

Disoal Farhan sama ada dia mengetahui tahap kepedasan cili itu, Yasmin berkata dia mengetahui kepedasan cili namun tidak pernah makan cili yang dimakan Bella selain bersetuju dengan cadangan peguam itu sekiranya terlebih makan pedas ia menyebabkan perut memulas dan membuang air besar.

Menurut Yasmin, Siti Bainun juga pernah menyepak dan menendang perut remaja itu kerana tidak mendengar arahannya.

“Bila Bella tak dengar cakap dan tidak habiskan cili, Siti Bainun akan ugut hendak simbah air panas pada Bella. Siti Bainun akan arahkan saya dan Aida untuk pegang Bella dan paksanya melutut. Masa itu, Siti Bainun sepak dan tendang perut Bella,” katanya yang turut memaklumkan Siti Bainun tidak membenarkan Bella minum air termasuk minuman manis.

Siti Bainun, 30, mengaku tidak bersalah atas dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi di sebuah kondominium di Wangsa Maju di sini antara Februari dan Jun 2021.

Dia dituduh mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Hakim Izralizam Sanusi bersambung esok.


Saya tak campur tangan keputusan tatatertib Cikgu Fadli: Radzi Jidin

Menteri Kanan Pendidikan Datuk Dr Radzi Jidin berkata beliau tidak campur tangan dalam sebarang keputusan Lembaga Tatatertib Perkhidmatan Pendidikan berhubung dakwaan salah laku guru matematik, Mohd Fadli Mohamed Salleh atau Cikgu Fadli.

“Saya tak boleh itu… bukan dalam ruang lingkup saya sebagai menteri untukcampur tangan dalam lembaga tatatertib.

“Ia ada border. Di mana keputusan itu akan dihantar kepada cikgu tersebut melalui ketua jabatan.

“Ia akan dihantar pada hari ini,” kata Radzi ketika ditanya berkaitan siastaan lembaga tatatertib itu terhadap Cikgu Fadli.

Beliau berkata demikian pada sidang media selepas Majlis Pelancaran Inisiatif ‘Reading Progress’ Di Sekolah Kementerian Pendidikan Malaysia (KPM) di sebuah hotel di Shah Alam, hari ini (18 Oktober 2022).

Agenda Daily menyiarkan secara langsung majlis berkenaan serta sidang media itu.

Pada 14 Oktober lalu, Cikgu Fadli – guru Matematik di sebuah sekolah rendah di Gombak – menerusi Facebooknya mendakwa dia akan dikenakan tindakan buang kerja atau diturunkan pangkat kerana menyuarakan pandangan mengenai silibus pembelajaran yang menurutnya terlalu tinggi dan tidak sesuai.

Dia juga menyatakan bilangan murid dalam kelas terlalu ramai selain subjek pembelajaran yang banyak serta isu beg berat yang katanya boleh memudaratkan kesihatan murid.

Bagaimanapun menurut surat yang dimuat naik guru berkenaan, Cikgu Fadli diberi tempoh 21 hari daripada tarikh penerimaan surat itu untuk mengemukakan representasi kepada Pengerusi Lembaga Tatatertib Perkhidmatan Pendidikan untuk membela diri.


Ribut petir dijangka di utara Semenanjung esok dan Rabu: Metmalaysia

Jabatan Meteorologi Malaysia (MetMalaysia) mengesan sistem tekanan rendah yang berkemungkinan menyebabkan ribut petir dijangka di negeri-negeri utara Semenanjung pada hari ini dan Rabu ini (21 dan 22 Dis).

Ketua Pengarah MetMalaysia Muhammad Helmi Abdullah berkata ramalan tersebut adalah susulan daripada sistem tekanan rendah kini berada di kedudukan 4.8’U 93.7’T di Laut Andaman, menurut laporan Bernama.

“Sistem tekanan rendah ini dijangka bergerak ke arah timur menghampiri utara Selat Melaka. Kemungkinan sistem ini meningkat ke tahap Lekukan Tropika adalah rendah, sekali gus keadaan ini boleh menyebabkan ribut petir di negeri-negeri utara Semenanjung,” katanya dalam kenyataan hari ini.

Justeru, beliau mengingatkan orang ramai di kawasan yang terlibat untuk lebih berwaspada.

Hujan lebat tanpa henti sejak pagi Jumaat lepas menyebabkan beberapa kawasan di Kuala Lumpur, Selangor dan beberapa negeri dilanda banjir dengan penduduk dipindahkan ke pusat pemindahan sementara.


44 maut tertimbus lumpur beberapa jam sebelum rai ‘Easter Sunday’

Sekurang-kurangnya 44 penduduk maut selepas banjir lumpur dan tanah runtuh melanda kampung mereka di Pulau Flores, Nusa Tenggara, Indonesia, awal pagi tadi.

Beberapa jam sebelum penduduk bangun untuk meraikan ‘Easter Sunday’, hujan lebat mengakibatkan banjir kilat di wilayah majoriti penduduk Katolik itu.

Lumpur menenggelamkan rumah, sementara jambatan dan jalan di hujung Kampung Nele Lamadike, musnah.

Timbalan Pegawai Daerah Flores Timur, Agustinus Payong Boli berkata, ketua kampung Nele Lamadike memberitahunya bahawa ratusan penduduk masih hilang dalam kejadian itu.

Bagaimanapun, jurucakap Badan SAR Nasional Indonesia (Basarnas), Raditya Jati berkata, laporan awal yang diterima menyatakan 44 terbunuh dan sembilan cedera.

“Tetapi, ramai lagi yang masih tertimbus di bawah lumpur,” katanya.

Pegawai Basarnas juga menganggarkan jumlah kematian meningkat, sementara pasukan penyelamat pula sukar ke kawasan pedalaman berikutan hujan dan angin kuat. – Agensi


Memalukan veteran ATM berhimpun sokong penjenayah: Patriot

Presiden Persatuan Patriot Kebangsaan (Patriot), sebuah gerakan dianggotai veteran Angkatan Tentera Malaysia (ATM) dilapor mengecam perbuatan beberapa veteran komando yang memakai beret hijau, kelihatan menyambut Datuk Seri Najib Razak ketika kempen Pilihan Raya Negeri (PRN) Johor di Simpang Renggam, Ahad lalu.

Memetik laporan Malaysiakini, Presiden Patriot Brigedier Jeneral (B) Datuk Mohamed Arshad Raji berkata:

“Tidak ada yang lebih memalukan dan dan mematahkan semangat, (daripada) untuk melihat komando veteran dari pasukan khas elit negara berhimpun bersama seorang penjenayah yang telah didapati bersalah dan dilabelkan sebagai ‘memalukan negara’ oleh pelbagai laporan media (dalam dan luar negara).”

Arshad dipetik berkata sebagai veteran pasukan keselamatan negara elit yang terlatih dan berdisiplin tinggi untuk mempertahankan negara, veteran komando sepatutnya mesti memegang teguh kepada prinsip tersebut.

“Patriot tidak mempunyai isu jika kumpulan veteran menyertai kempen politik kerana kita adalah negara demokrasi.

“Malah, walaupun kita mungkin pesara tentera atau bekas tentera, kita boleh dan mesti memainkan peranan yang membina sebagai rakyat yang bertanggungjawab dalam membentuk masa depan politik negara yang lebih baik dan kestabilannya.

“Tetapi untuk dilihat berpakaian yang boleh dikaitkan dengan Angkatan Tentera di litar kempen politik sebegitu – dan lebih-lebih lagi apabila bersama individu yang telah disabitkan kesalahan di mahkamah bukan sahaja tidak wajar dan tidak menyenangkan tetapi secara kritikal melanggar jawatan dan status terhormat Angkatan Tentera,” katanya.

Pada 28 Julai 2020 lalu, Mahkamah Tinggi Kuala Lumpur mendapati Najib yang juga bekas Perdana Menteri bersalah dalam kes SRC International dan dijatuhi hukuman penjara 12 tahun serta denda RM210 juta.

Sementara, Mahkamah Rayuan pada 7 Disember 2021 pula mengekalkan keputusan mahkamah tinggi itu.

Menolak dakwaan Najib bahawa dia telah bertindak atas ‘kepentingan negara’, sebaliknya Mahkamah Rayuan mengatakan tindakan itu ‘sesuatu yang memalukan negara’.

Najib juga kini berdepan banyak lagi pertuduhan jenayah di mahkamah, termasuk dalam kes melibatkan 1Malaysia Development Berhad (1MDB) dan Lembaga Hasil Dalam Negeri.


Kes baharu cecah 4,498

Sebanyak 4,498 jangkitan baharu Covid-19, tertinggi sejak Februari, dilaporkan di seluruh negara dalam tempoh 24 jam melonjak daripada hari sebelumnya.

Semalam negara mencatatkan sebanyak 3,551 kes jangkitan baharu dengan Kedah, Negeri Sembilan dan Perak melaporkan kes harian lebih tinggi berbanding purata 14 hari terakhir.

Ketua Pengarah Kesihatan, Tan Sri Dr Noor Hisham Abdullah berkata, daripada jumlah itu, Selangor masih merekodkan jumlah kes tertinggi melibatkan 1,424 kes diikuti Sarawak (750) dan Kuala Lumpur (436).

Kes kumulatif terkumpul sehingga hari ini adaah sebanyak 432,425.


Kematian melonjak kepada 75 kes

Jumlah kematian akibat komplikasi Covid-19 dalam tempoh 24 jam semalam, melonjak ke paras tertinggi sepanjang tahun ini, berbanding 40 kes pada Ahad, menurut data dikeluarkan Kementerian Kesihatan (KKM), hari ini.

Dalam tempoh itu, sebanyak 75 kes kematian dilaporkan, termasuk 20 pesakit yang meninggal dunia sebelum bantuan perubatan dapat diberikan atau dikategorikan sebagai kes ’brought in death’ (BID).

Bagaimanapun, tiada maklumat diberikan sama ada 20 kes BID itu membabitkan dalam kalangan 281,714 pesakit yang diarah menjalani kuarantin di rumah.

Sejak penularan Covid-19 di negara ini awal 2020 lalu hingga semalam, jumlah kumulatif kematian meningkat kepada 32,749 kes, termasuk 6,710 kes BID.

Daripada data laman sesawang CovidNOW kendalian KKM yang dikemas kini pagi ini, 13 negeri mencatat kes kematian, sementara tiada pesakit Covid-19 meninggal dunia di Perlis, Labuan dan Putrajaya, semalam.

Selangor merekodkan jumlah kematian tertinggi semalam iaitu sebanyak 22 kes, termasuk lima kes BID. Jumlah itu menjadikan kes kematian terkumpul di negeri itu meningkat kepada 10,185 kes, termasuk 2,178 kes BID.

Sehingga semalam, Selangor merekodkan 949,634 kumulatif positif, dengan 860,849 pesakit telah sembuh, dan 78,600 kes masih aktif, menurut KKM.

Daripada jumlah kes aktif itu, seramai 76,774 pesakit menjalani kuarantin di rumah; 380 ditempatkan di PKRC; 1,408 dimasukkan ke hospital; dan 38 pesakit dirawat di unit rawatan rapi (ICU), dengan 26 daripadanya memerlukan alat bantuan pernafasan.

Sehingga semalam juga, seramai 4,797,197 atau 94.8 peratus populasi keseluruhan di Selangor telah lengkap divaksinasi, 5,030,457 atau 99.2 peratus menerima sekurang-kurangnya satu dos, dan 3,707,234 atau 88.0 peratus individu dewasa menerima dos penggalak.

Bagi negeri-negeri lain pula, Johor mencatat kes kematian kedua tertinggi iaitu sebanyak 13 kes, diikuti Sabah (11 kes); dan masing-masing tujuh kes di Kedah serta Perak.

Kelantan, Melaka serta Pulau Pinang pula masing-masing mencatat tiga kes kematian, Terengganu (dua kes); dan masing-masing satu di Negeri Sembilan, Pahang, Sarawak serta Kuala Lumpur.

Sehingga kini, lima negeri kekal merekodkan kes kematian tertinggi melebihi 2,000 kes, dengan Selangor mencatat 10,185 kes, diikuti Johor (4,060 kes); Sabah (2,969); Kuala Lumpur (2,717); dan Kedah (2,266 kes).

Pecahan kes berkaitan Covid-19 di setiap negeri sehingga 28 Februari 2022.


Waspada panggilan palsu menyamar pegawai MCMC

Orang ramai dinasihatkan agar berwaspada dengan panggilan oleh individu tidak dikenali yang menyamar sebagai pegawai Suruhanjaya Komunikasi dan Multimedia Malaysia (MCMC) yang mendakwa orang dihubungi telah melakukan kesalahan.

MCMC dalam kenyataan hari ini memaklumkan peringatan itu susulan pihaknya menerima aduan daripada seorang pengadu yang telah menerima panggilan daripada individu bernama Mohd Azim Abdul Aziz yang memberitahu bahawa talian telefon pengadu telah menghantar pautan-pautan judi dan lucah ke serata telefon di Negeri Sembilan.

“Justeru, pengadu terbabit dikehendaki membuat aduan dalam tempoh 30 minit dan sekiranya gagal untuk berbuat demikian boleh menyebabkan talian telefon pengadu disekat dan disenaraihitamkan oleh pihak penyedia perkhidmatan.

“Adalah dimaklumkan bahawa individu yang dimaksudkan iaitu Mohd Azim Abdul Aziz bukan kakitangan MCMC dan tidak pernah berkhidmat dengan pihak suruhanjaya,” menurut kenyataan itu.

Menurut MCMC, sebarang pengumuman atau pemakluman mengenai sesuatu urusan berkaitan suruhanjaya itu lazimnya dilakukan mengikut saluran rasmi seperti laman sesawang atau platform media sosial MCMC dan bukannya menggunakan nama individu, penggunaan bahasa yang meragukan serta nombor telefon bimbit persendirian.

Sehubungan itu, orang ramai digesa untuk tidak mudah terpedaya dengan panggilan sedemikian oleh pihak tidak dikenali dan segera melaporkan perkara tersebut kepada pihak berkuasa untuk tindakan lanjut. – Bernama


Suntikan vaksin Covid-19 untuk petugas media Rabu ini

Suntikan dos pertama vaksin Covid-19 kepada para pengamal media akan bermula Rabu ini.

Menteri Penyelaras Program Imunisasi Covid-19 Kebangsaan Khairy Jamaluddin Abu Bakar berkata suntikan akan diberikan kepada pengamal media yang berdaftar dalam Program Imunisasi Covid-19 Kebangsaan dan janji temu akan mula diterima bermula hari ini.

“Ada dalam kalangan mereka mula menerima tarikh janji temu vaksin hari ini. Jadi, suntikan itu akan mula dilaksana pada Rabu.

“Jumlah penerima vaksin dalam kalangan petugas media bagaimanapun belum diputuskan lagi dan kami masih menelitinya,” katanya lapor Bernama.

Khairy terdahulu melawat Pusat Pemberian Vaksin (PPV) di Pusat Konvensyen Kuala Lumpur (KLCC).

Bulan lepas, Khairy dilapor berkata lebih 5,000 petugas media menerima tarikh janji temu untuk divaksinasi, mulai Jun.

Sementara itu, Khairy yang juga Menteri Sains, Teknologi dan Inovasi berkata operasi hari pertama PPV KLCC hari ini berjalan lancar.

“Daripada segi operasi, saya lihat ia tersusun dan rata-rata penerima vaksin dalam kalangan warga emas yang hadir juga berpuas hati dengan kelancaran operasi PPV di sini.

“Kami juga akan melihat kemungkinan untuk menggandakan jumlah penerima vaksin dari semasa ke semasa di PPV ini, mungkin antara 10,000 hingga 15,000 orangm namun ia bergantung kepada kelancaran program vaksinasi di PPV ini,” katanya.

Ditanya mengenai isu terdapat segelintir warga emas yang dikatakan enggan menerima suntikan vaksin Covid-19 AstraZeneca, Khairy berkata pihaknya menyarankan agar golongan itu tidak memilih jenis vaksin.

“Untuk yang tidak hadir pada janji temu ditetapkan, mereka akan mendapat janji temu lain namun perlu diingatkan mereka masih tidak boleh memilih vaksin misalnya mahukan Pfizer. Kami tak boleh menjanjikannya. Jadi nasihat saya, supaya ambillah sebarang jenis vaksin yang ditawarkan,” katanya.


Tiada penjarakan sosial orang ramai beratur di Pejabat Parlimen Muar

Orang ramai yang beratur di depan Pejabat Parlimen Muar bawah kendalian Syed Saddiq Syed Abdul Rahman didapati tidak mematuhi prosedur operasi standard (SOP) dengan tiada penjarakan sosial, ia dibimbangi menjadi punca penularan Covid-19.

Ketua Polis Johor, Datuk Ayob Khan Mydin Pitchay berkata tidak menjadi kesalahan untuk memberi bantuan bagaimanapun kehadiran 100 orang ramai di luar pejabat tersebut tidak wajar kerana ia boleh menjadi punca penularan virus tersebut, malah tidak ada sebarang permohonan dibuat untuk menjalankan program itu.

“Ahli Parlimen atau Ahli Dewan Undangan Negeri (ADUN) untuk menjalankan aktiviti bantuan memang dibenarkan tetapi perlu mendapat kebenaran daripada Pusat Kawalan Operasi Bencana (PKOB) Daerah,” katanya selepas sidang media hari ini.

Selain itu, Syed Saddiq hanya membuat permohonan serahan dari rumah ke rumah tetapi bukan program serahan bantuan di pejabatnya.

“Saya difahamkan permohonan ada dibuat, tetapi permohonan itu untuk mengedarkan bakul makanan dari rumah ke rumah, tetapi apa yang berlaku adalah pengedaran barangan dibuat di Pusat Khidmat Parlimen Muar.

“Jadi ramai yang berkumpul. Pertama mereka tidak mempunyai kebenaran untuk mengadakan program sedemikian di pusat itu. Kedua tiada penjarakan sosial,” katanya lagi.

Susulan itu, penguatkuasa Pejabat Kesihatan Daerah Muar mengarahkan program itu dihentikan.

“Jadi saya mohon mana-mana wakil rakyat yang mahu lakukan program, sila ikut SOP yang telah ditetapkan Majlis Keselamatan Negara (MKN), mohon kebenaran PKOB, barulah dapat dibuat kawalan dan sebagainya.

“Susulan daripada itu, pihak berkuasa hanya mengeluarkan amaran kepada pihak terlibat dan tiada sebarang kompaun yang dikeluarkan,” ujarnya.

Terdahulu, Syed Saddiq dalam laman Facebooknya memberitahu, Pejabat Parlimen Muar telah diarahkan tutup oleh pihak berkuasa bermula hari ini.

Beliau memberitahu tidak sampai hati menolak kehadiran masyarakat Muar yang memohon bantuan kerana itu merupakan tanggungjawab beliau sebagai wakil rakyat kawasan berkenaan.

“Saya tidak boleh dan tak akan sesekali halang rakyat Parlimen Muar untuk datang ke pejabat,” ujarnya.


AS beri amaran Al-Qaeda balas dendam setelah al-Zawahiri dibunuh

Jabatan Negara Amerika Syarikat (AS) pada Selasa (2 Ogos) memberi amaran kepada rakyatnya yang melancong ke luar negara tentang kemungkinan tindakan balas oleh Al-Qaeda dan penyokongnya selepas pemimpin organisasi itu terbunuh dalam serangan peluru berpandu AS.

Dalam Kemas Kini Amaran Seluruh Dunia, jabatan itu berkata ia percaya “terdapat potensi lebih tinggi untuk keganasan anti-Amerika memandangkan kematian Ayman al-Zawahiri pada 31 Julai 2022.”

“Maklumat semasa menunjukkan bahawa organisasi pengganas terus merancang serangan terhadap kepentingan AS di pelbagai wilayah di seluruh dunia.”

“Memandangkan serangan pengganas sering berlaku tanpa amaran, warga AS amat digalakkan untuk mengekalkan tahap kewaspadaan yang tinggi dan mengamalkan kesedaran situasi yang baik apabila melancong ke luar negara,” tambah jabatan itu.

Zawahiri terbunuh pada Ahad di Kabul, ibu negara Afghanistan, apabila dia melangkah keluar ke balkoni kediamannya dan dron menembak peluru berpandu Hellfire, menurut seorang pegawai kanan pentadbiran, yang menambah bahawa tidak ada korban lain.

Operasi AS itu melibatkan beberapa bulan tugas risikan untuk mengesan keluarganya di Kabul dan mengenal pasti sasaran, menurut jurucakap Majlis Keselamatan Negara John Kirby.

“Misi ini benar-benar terbentuk dalam tempoh enam, tujuh bulan yang lalu. Ia benar-benar seperti yang anda dengar presiden berkata, bahawa kami mendapat petunjuk bahawa Zawahiri telah berpindah ke Afghanistan,” kata Kirby kepada CNN pada Selasa.

Zawahiri, 71, kelahiran Mesir, mengambil alih Al-Qaeda selepas Osama bin Laden, pengasas pertubuhan itu, dibunuh oleh tentera AS di Pakistan pada 2011.

Presiden AS Joe Biden, dalam ucapan pada malam Isnin menggambarkan Zawahiri sebagai pemain penting dalam perancangan serangan 9/11 ke atas AS dan “dalang” di sebalik pelbagai serangan terhadap rakyat AS, termasuk pengeboman kedutaan AS pada 1998 di Kenya dan Tanzania, dan kapal USS Cole pada 2000.

Biden berkata serangan itu menunjukkan AS komited untuk menghalang Afghanistan daripada sekali lagi menjadi syurga bagi kumpulan pengganas setahun selepas penarikan pasukan AS. – Bloomberg


6,323 kes baharu Covid-19, naik tiga hari berturut-turut

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi meningkat lagi buat hari ketiga berturut-turut.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 6,323 jangkitan baharu dilaporkan, berbanding 6,243 kes semalam.

Beliau berkata, angka itu menjadikan kumulatif keseluruhan sejak awal tahun lalu sebanyak 2,528,821 kes. Bagaimanapun sehingga semalam, sebanyak 2,430,122 pesakit dilaporkan telah sembuh.

Selangor kekal merekodkan jumlah kes keseluruhan tertinggi iaitu sebanyak 724,098 kes, termasuk 1,480 kes import. Sehingga semalam, 701,191 pesakit di negeri itu disahkan sembuh, manakala 9,660 meninggal dunia.

Sehingga semalam, Selangor mencatat 14,727 kes aktif, dengan 12,264 daripadanya menjalani kuarantin di rumah; 1,352 ditempatkan di PKRC; 1,019 dimasukkan ke hospital; dan 91 pesakit dirawat di unit rawatan rapi, termasuk 53 yang memerlukan alat bantuan pernafasan.

Mengenai Program Imunisasi Covid-19 Kebangsaan (PICK) di Selangor, sebanyak 90.5 peratus atau 4,532,508 populasi di negeri itu telah lengkap divaksinasi, manakala 93.9 peratus atau 4,743,616 individu lagi menerima sekurang-kurangnya satu dos.

Mengenai kadar kebolehjangkitan Covid-19 atau Ro/Rt, Dr Noor Hisham berkata pada jangkaan mengikut kes seharian pada 10 November 2021 untuk seluruh negara adalah 0.99.

Putrajaya mencatat RT sebanyak 1.06, diikuti Selangor dan Kuala Lumpur (1.03), Kelantan (1.01), dan Negeri Sembilan (1.00). Terendah ialah Perak sebanyak RT 0.86.


Pembangkang masih tak puas hati Darurat dibatal walaupun mereka yang tuntut

Walaupun blok pembangkang beria-ria menuntut supaya Proklamasi Darurat dibatalkan sebelum ini sehingga membawa isu tersebut ke mahkamah, namun ia tidak memuaskan hati mereka yang kini mendesak pula penjelasan diberikan semasa Sidang Khas Parlimen yang masuk hari kedua.

Blok pembangkang yang dikepalai ketuanya, Datuk Seri Anwar Ibrahim semasa sesi pagi hari ini meneruskan serangan mereka, sasaran utama adalah Yang Dipertua Dewan Rakyat Datuk Azhar Azizan Harun dan Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan.

Bagaimanapun, Azhar masih tenang mengendalikan kedegilan Ahli Parlimen blok pembangkang dan tetap dengan keputusannya semalam sebarang persoalan dan penjelasan berhubung pembatalan Ordinan Darurat yang dibangkitkan akan dijawab pada Isnin depan.

“Saya sudah beritahu semalam, dan saya juga kemudian beritahu Menteri Undang-Undang yang beliau perlu menjawab semua soalan yang dibangkitkan Yang Berhormat semua mengenai apa yang dikatakan oleh beliau semalam.

“Beliau (Takiyuddin) perlu beri penerangan itu dan prosedur sama ada perkenan Agong atau belum, atau sebagainya… marilah kita tunggu Isnin,” katanya.

Isu berhubung pembatalan Ordinan Darurat kembali hangat dibangkitkan di Dewan Rakyat hari ini apabila Ahli Parlimen di blok pembangkang tidak henti-henti meminta Takiyuddin memberikan penjelasan segera tanpa menunggu Isnin memandangkan ia melibatkan kepentingan awam.

Azhar turut meminta kesemua Ahli Parlimen supaya mengikut Aturan Urusan Mesyuarat yang ditetapkan, merangkumi tempoh lima hari pada sesi penerangan menteri berkaitan sejak semalam.

“Marilah kita ikut Aturan Urusan Mesyuarat kerana ia akan dikeluarkan sebelumnya dan perkara mengenai darurat, Isnin ini… sebab itu saya nak lancarkan prosiding ini supaya kita cukup masa untuk bahaskan satu-satu perkara,” katanya.

Terdahulu beberapa Ahli Parlimen pembangkang bangkit meminta penjelasan termasuk Anwar yang juga Ahli Parlimen Port Dickson yang mempersoalkan sama ada pembatalan Ordinan Darurat telah dipersembahkan kepada Yang di-Pertuan Agong.

“Sekarang ni, bila menteri umumkan (mengenai pembatalan Ordinan Darurat), kita tanya sama ada telah dipersembahkan kepada Agong dan mendapat perkenan Baginda? Itu pun Speaker tak boleh setuju untuk dijawab…tak apalah, saya setuju dengan Speaker kita bincang Isnin.

“…tapi kita nak tahu secara substantif, ni tak boleh tangguh kerana ia melibatkan proses perbincangan lima hari ini salah kerana dia sudah batal 21 hari bulan,” katanya.

Untuk rekod, Anwar pada 25 Januari lalu memfailkan permohonan kebenaran untuk memulakan semakan kehakiman berhubung Proklamasi Darurat dengan menamakan Perdana Menteri Tan Sri Muhyiddin Yassin dan kerajaan masing-masing sebagai responden pertama dan kedua.

Semalam, Takiyuddin mengumumkan kerajaan bersetuju untuk tidak melanjutkan darurat kesihatan selepas perintah sedia ada tamat 1 Ogos ini.


Australia buka kembali sektor ekonomi walaupun kes Covid-19 naik

Kerajaan Australia memaklumkan kesan gejala ringan akibat varian Omicron Covid-19 membolehkan negara itu kembali meneruskan perancangan pembukaan semula sektor ekonomi, walaupun kes jangkitan terbaharu Covid-19 di negara itu merekodkan lonjakan.

Terkini, kes positif baharu di negara itu melebihi daripada 37,000 kes dan bilangan pesakit yang dimasukkan ke hospital juga menunjukkan peningkatan.

Angka kes jangkitan Covid-19 hari ini diperoleh di wilayah Victoria, Queensland, South Australia dan Tasmania.

Manakala di New South Wales melaporkan 20,794 kes baharu iaitu lebih tinggi daripada jangkitan semalam.

Angka tertinggi kebangsaan pernah merekodkan lebih daripada 37,150 kes, tidak termasuk kes di kawasan Australia Barat dan Wilayah Utara.

“Kini, kita sudah berhenti memikirkan angka kes jangkitan dan lebih fokus kepada gejala serta penyakit serius kerana kita perlu hidup bersama virus ini. Kita perlu sentiasa menjaga kesihatan sendiri dan memastikan kita memantau simptom, serta ekonomi tetap perlu diteruskan,” jelas Perdana Menteri, Scott Morrison.

Sehingga kini, pesakit yang didaftarkan di hospital sudah melonjak ke 1,204 kes di NSW, iaitu naik hampir 10 peratus daripada hari sebelumnya, dan tiga kali ganda lebih tinggi berbanding pada sambutan Krismas.

Menteri Kesihatan Persekutuan, Greg Hunt memaklumkan kerajaan mengakui bahawa Omicron lebih pantas merebak tetapi kesannya lebih ringan berbanding varian lain, sekaligus mengurangkan risiko ke atas individu dan sistem kesihatan.


Selangor, Kuala Lumpur catat kes tertinggi Covid-19 semalam

Jangkitan baharu Covid-19 di seluruh negara dalam tempoh 24 jam semalam (Sabtu, 13 Ogos) naik semula kepada 4,334 kes berbanding 3,943 yang direkodkan dalam tempoh sama pada Jumaat.

Selangor dan Wilayah Persekutuan Kuala Lumpur kekal mencatat jangkitan harian tertinggi iaitu masing-masing 1,830 kes dan 829 kes, sementara Labuan merekodkan kes terendah sebanyak sembilan kes.

Menurut laman sesawang CovidNOW KKM yang dikemas kini tengah malam tadi, jumlah kes baharu itu menjadikan kumulatif positif Covid-19 sejak Januari 2020 hingga semalam meningkat kepada 4,732,502 kes, dengan 4,651,805 pesakit telah pulih, termasuk 5,082 yang sembuh semalam.

Daripada jumlah jangkitan baharu itu, 3,112 kes Covid-19 melibatkan penerima vaksin dos penggalak; 842 kes (individu lengkap dua dos); 353 kes (individu tidak divaksinasi); dan 27 kes membabitkan individu yang menerima satu dos.

Sehingga semalam kes aktif turun lagi kepada 44,617 kes, berbanding 45,375 yang dicatat pada Jumaat, dengan seramai 42,926 pesakit masih menjalani kuarantin di rumah (43,701 pada Jumaat), dan 28 ditempatkan di Pusat Kuarantin dan Rawatan Covid-19 (31 pada Jumaat).

Sementara itu, jumlah pesakit yang dirawat di hospital meningkat kepada 1,595 orang berbanding 1,577 pada Jumaat, manakala 68 pesakit dimasukkan ke unit rawatan rapi (66 pada Jumaat), dengan 44 daripadanya memerlukan alat bantuan pernafasan (45 pada Jumaat).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Sementara itu, KKM juga memaklumkan seramai 10 pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau brought in death (BID).

Susulan itu, jumlah kematian akibat Covid-19 sejak wabak itu melanda negara pada Januari 2020 hingga semalam kini meningkat kepada 36,080 kes, termasuk 7,669 kes kematian BID.

Lima daripada kes kematian baharu semalam dilaporkan di Johor, diikuti dua di Perak dan masing-masing satu di Pulau Pinang, Sarawak serta Selangor.


RM8.1 bilion lagi diberi kepada golongan terjejas Covid-19 mulai Jun

Sebanyak RM8.1 bilion lagi bakal disalurkan mulai Jun hingga Disember sebagai bantuan tunai kepada golongan yang terjejas akibat pandemik Covid-19.

Menteri Kewangan Tengku Datuk Seri Zafrul Abdul Aziz berkata ini termasuk Bantuan Prihatin Rakyat (BPR) berjumlah RM4.5 bilion dan bantuan bulanan kebajikan masyarakat sebanyak RM1.25 bilion

“Setakat ini, masih berbaki sejumlah RM8.1 bilion yang bakal disalurkan sehingga hujung tahun ini (Jun-Disember). Ini .

”Jumlah besar bantuan tunai secara langsung kepada rakyat melibatkan peruntukan sebanyak RM16.7 bilion untuk keseluruhan tahun ini. Pelbagai bantuan masih dalam proses pelaksanaan,” katanya pada sidang media secara maya hari ini.

Memetik laporan Bernama beliau berkata kerajaan terus komited dalam mencari pelbagai cara dan mekanisme yang berkesan untuk membantu golongan yang terjejas disebabkan oleh pandemik Covid-19.

Katanya inisiatif baharu kerajaan turut mendapat sambutan yang baik seperti Program Jaringan Prihatin yang dilancarkan pada Mei dengan setakat ini, sejumlah 1.7 juta permohonan diluluskan termasuk lebih 500,000 pemohon telah mendapat telefon bimbit baharu.

Selain itu, Program e-Belia yang dilancarkan pada Jun telah memanfaatkan 1.9 juta belia setakat ini melalui kredit e-dompet bernilai RM150.

“Kerajaan juga sentiasa komited untuk memastikan kelangsungan perniagaan dalam menangani COVID-19. Kerajaan memberi bantuan tunai kepada sektor perniagaan untuk tahun 2021 dengan peruntukan kira-kira RM14.1 bilion.

“Bantuan ini belum berakhir. Sebanyak satu juta Perusahaan Kecil dan Sederhana (PKS) mikro akan menerima Geran Khas Prihatin (GKP) pada hujung bulan ini dan Julai,” katanya

Tengku Zafrul berkata peruntukan Program Subsidi Upah pula masih berbaki sebanyak RM6 bilion untuk disalurkan oleh kerajaan bagi menjamin bayaran gaji kepada 2.7 juta pekerja.

Sementara itu, selaras dengan pembukaan sektor ekonomi secara beransur-ansur, menteri kewangan itu berkata tumpuan juga akan diberi kepada program pinjaman mikro untuk PKS kecil memulakan semula perniagaan mereka.

Tengku Zafrul berkata subsidi bagi bantuan tidak langsung pula mencecah RM15 bilion bagi tahun ini, berbanding perbelanjaan sebanyak RM9 bilion pada 2020.

Dalam pada itu, dengan kenaikan harga minyak global, beliau berkata kerajaan turut memastikan impak kenaikan kos sara hidup rakyat dihadkan.

“Antara inisiatif kerajaan adalah menetapkan harga siling runcit RON95 pada RM2.05 seliter serta subsidi satu pek 1 kilogram minyak masak pada harga RM2.50. Bagi tempoh Jan-Mei, kerajaan telah menanggung perbelanjaan berjumlah RM4 bilion dari segi peruntukan subsidi untuk tahun ini,” jelas beliau.

Selain itu, Tengku Zafrul berkata kerajaan kini mengambil pendekatan moratorium bersasar dengan memastikan semua yang terkesan dengan pandemik itu mendapat bantuan yang diperlukan.

Menyentuh mengenai tinjauan ekonomi negara, Tengku Zafrul berkata pertumbuhan ekonomi akan berada dalam zon positif berbanding pertumbuhan negatif yang dicatatkan tahun lepas.


Takut kalah PRN punca Anwar tangguh keputusan kes Zahid: Hamzah

Datuk Seri Anwar Ibrahim didakwa menjadi dalang sehingga keputusan perbicaraan kes rasuah anak muridnya, Datuk Seri Ahmad Zahid Hamidi ditangguhkan.

Ketua Pembangkang, Datuk Seri Hamzah Zainudin berkata sepatutnya kes rasuah melibatkan Zahid dimuktamadkan mahkamah minggu lepas tetapi apa yang berlaku sekarang pendakwa raya kanan digugurkan dan perbicaraan masih bersambung.

“Macam-macam hoi hoi hoi ya hoi.

“Hari ni dia lupa orang yang dia kata (rasuah) duduk sebelah dia tu.

“Bila (Anwar) kata ‘kita akan tentang rasuah habis-habisan’, akan pastikan yang rasuah kita akan masukkan ke dalam, saya duk tengok TPM (Timbalan Perdana Menteri) monyok.

“Bila sampai masa nak buat keputusan (kes Zahid), mahkamah tangguh. Kami nak bagitau kepada kamu keputusan yang sepatutnya dibuat minggu lepas tu ditangguhkan.

“Dia (Anwar) takut kalau keputusan TPM salah masuk ke dalam (penjara), orang UMNO marah dia, (kerajaan) jatuh.

“Kalau tak bersalah, rakyat marah, pun dia jatuh,” kata Hamzah dalam satu ceramah di Taman Medan, Petaling Jaya malam tadi.

Hamzah dipercayai merujuk kepada penangguhan perbicaraan kes Zahid membabitkan Yayasan Akalbudi berikutan perlu menghadiri mesyuarat kabinet minggu lalu.

Zahid menghadapi 47 pertuduhan membabitkan 12 kes pecah amanah, lapan kes rasuah, dan 27 pertuduhan pengubahan wang haram membabitkan puluhan juta ringgit milik yayasan itu.

Terdahulu, media melaporkan Timbalan Pendakwa Raya Kanan Datuk Raja Rozela Raja Toran digugurkan daripada pasukan pendakwaan dalam kes rasuah melibatkan Zahid.

Raja Rozela lantang mengasak Zahid dalam perbicaraan kes rasuah Yayasan Akal Budi (YAB).


Najib belanja RM1.2 juta di hotel Trump pada 2017, pilih bilik mewah

BEKAS perdana menteri Datuk Seri Najib Razak dan rombongannya membelanjakan AS$259,724 (RM1.2 juta) di sebuah hotel kepunyaan bekas Presiden Amerika Syarikat, Donald Trump di Washington pada September 2017.

Laporan AFP menyebut menurut laporan Jawatankuasa Kongres AS, Najib menginap di bilik mewah ‘presidential suite’ di Trump International Hotel berharga AS$10,000 untuk satu malam dan membelanjakan AS$44,562 selama tiga hari.

Malah rombongan itu turut membelanjakan AS$1,500 untuk bayaran jurulatih peribadi.

Laporan itu menyebut rombongan kerajaan dari enam negara termasuk Malaysia itu membelanjakan lebih AS$750,000 (RM3.4 juta) di hotel tersebut dalam usaha untuk mempengaruhi pentadbiran Trump ketika itu pada 2017 dan 2018.

Lima negara terbabit ialah China, Qatar, Arab Saudi, Turki dan Emiriah Arab Bersatu (UAE)

Perincian perbelanjaan itu diperoleh melalui laporan bekas firma perakaunan Trump, Mazars USA.

Carolyn Maloney, wakil Demokrat di New York yang mempengerusikan jawatankuasa itu berkata dokumen tersebut mendedahkan pegawai-pegawai kerajaan terbabit ‘cuba mempengaruhi dasar luar Amerika’ sepanjang penginapan mereka di hotel Trump.

Laporan itu juga mendedahkan pegawai kerajaan Arab Saudi dan UAE turut membelanjakan ratusan ribu dolar di Trump International Hotel pada 2017 dan 2018.

Dalam satu kenyataan kepada The New York Times, anak lelaki Trump, Eric berkata keuntungan diperolehi daripada penginapan rombongan kerajaan negara terbabit dikembalikan kepada kerajaan persekutuan melalui bayaran tahunan kepada Jabatan Perbendaharaan AS.


41 mangsa banjir mati, lapan masih hilang: PDRM

Bencana banjir dilaporkan telah mengorbankan 41 nyawa di seluruh negara setakat ini manakala lapan orang masih hilang.

Ketua Polis Negara Tan Sri Acryl Sani Abdullah Sani dalam kenyataan hari ini berkata Selangor melaporkan kematian tertinggi iaitu 25 mangsa, Pahang 15 mangsa dan seorang di Kelantan, menurut laporan Bernama.

Berdasarkan pecahan, katanya, 25 mangsa di Selangor terdiri daripada 17 lelaki dan lapan wanita, Pahang melibatkan lapan lelaki, lima wanita dan dua kanak-kanak lelaki, manakala di Kelantan seorang lelaki.

Lapan yang masih hilang di Pahang melibatkan tujuh lelaki dan seorang kanak-kanak lelaki, katanya.


Happy Hypoxia pembunuh senyap pesakit Covid-19, pantau sebelum terlewat

Happy Hypoxia berpunca daripada pelbagai penyakit terutama paru-paru dan jantung yang menyebabkan kerosakan otak, paru-paru dan organ dalaman badan sekali gus membawa maut jika tidak dirawat segera, ia berlaku apabila individu mengalami masalah kekurangan oksigen dalam badan kurang daripada 95 peratus.

Melihat situasi Covid-19, ramai pengamal perubatan mencadangkan agar pesakit Covid-19 yang berada dalam fasa kuarantin di rumah memiliki alat oksimeter nadi.

Sementara itu, Pakar Kualiti Urusan Perubatan, Hospital Pantai Pulau Pinang, Dr Chung Wai Keat turut berkongsi pendapatnya mengenai isu ini.

Dr Wai Keat memberitahu, organ-organ yang paling terjejas jika diserang hipoksia ialah otak, jantung dan hati.

“Sekiranya Happy Hypoxia itu berada pada tahap kronik, kerosakan tidak dapat dipulihkan.

“Lebih parah, ia akan menyebabkan koma dan sawan. Selain itu, ia juga boleh mengundang kematian. Begitu juga dengan Happy Hypoxia ringan kerana ia boleh menyebabkan kerosakan kepada organ-organ utama badan,” tambah beliau yang menyatakan betapa seriusnya masalah Happy Hypoxia.

Ekoran itu, ramai pengamal perubatan mencadangkan agar pesakit Covid-19 yang berada dalam fasa kuarantin di rumah menyediakan alat oksimeter nadi.

Menurut beliau, ia merupakan gajet paling penting untuk memberitahu seseorang tentang kadar kepekatan oksigen dalam darahnya.

“Kepekatan oksigen dalam darah disukat dalam unit SpO2. Bacaan normal SpO2 adalah antara 95 ke 100 peratus. Kepekatan oksigen yang bagus adalah penting supaya otot-otot dan sel badan dapat bekalan oksigen yang mencukupi,” ujarnya.

Justeru, pada peringkat ini, bagi mencegah kematian disebabkan fenomena Happy Hypoxia itu, adalah signifikannya memiliki alatan berkenaan.

“Sekali lagi, saya mahu ingatkan agar pesakit Covid-19 yang dikuarantin di rumah perlu mempunyai oksimeter nadi bagi merekodkan paras oksigen masing-masing.

“Jika paras (oksigen) anda menunjukkan kurang daripada 95 peratus, segeralah hadir ke hospital untuk mendapatkan rawatan dan bantuan bekalan oksigen. Ingat, pengesanan awal gejala Happy Hypoxia boleh mengelakkan kematian secara senyap dalam kalangan pesakit Covid-19,” katanya.

Justeru katanya, setiap orang digalakkan menyimpan ‘Pulse Oxymeter’ yang  merupakan alat untuk menghitung kadar oksigen di dalam darah di rumah.

“Penggunaannya sangat mudah.  Tanggalkan pewarna kuku atau pengilat kuku. Kemudian  hangatkan tangan anda.  Berehat selama sekurang-kurangnya  lima minit sebelum mengambil bacaan anda. Rehatkan tangan anda di dada anda di peringkat jantung. Kemudian, letakkan pada jari tengah atau telunjuk anda di oximeter.

“Jika anda mengalami  masalah kekurangan oksigen dan kesukaran pernafasan yang teruk atau  serangan   kardiopulmonari, segera dapatkan rawatan di hospital yang berdekatan bukan hospital pilihan,” ujarnya.